text:
LOKA SE TAMAITIITI A'OGA INA UA IA GAOIA SE PEPA SIKALETI
O le ali'i a'oga mai se tasi o A'oga Maualuga i le atunu'u na maua o ia gaoia se pepa sikaleti i se tasi o fale'oloa i le itu i Sisifo o le atunu'u, o lo o taofia pea i le to'ese i Tafuna i le taimi nei ma le fa'amoemoe o le aso Gafua o le a toe fofogaina ai lana mata'upu i luma o ali'i fa'amasino o le Fa'amasinoga Fa'aitumalo, ma iloilo ai le tulaga tonu e tatau ona ta'oto i ai lana mata'upu.
O le itula e 2:00 i le aso Tofi na te'a nei na maua ai e se sui o le fale'oloa lea ali'i o ia fa'atinoina lea solitulafono, ao ia laeiina le togiga o lana a'oga, ma le pepa sikaleti sa ia gaoia.
Na te'ena e le ali'i lea le moliaga mama o le gaoi lea ua tu'uaia ai o ia e le malo, ina ua tula'i i luma o le fa'amasinoga fa'aitumalo ananafi.
O le vaiaso na te'a nei na loka ai fo'i e leoleo le ali'i lava lea ma tu'uaia i le tagofia o le 'ava malosi a'o le'i atoa lona 21 tausaga le matua, atoa ai ma le fa'atupu vevsi i nofoaga faitele, ma toe tatala ai i tua i lalo o poloa'iga a le fa'amasinoga e ao ona ia usita'i i ai.
O se tasi o ia poloa'iga na tu'u atu i le ula lea na te usita'ia, e aofia ai le fa'asa lea ona ia toe soli se tulafono, ae atagia mai i le gaoioiga lea ua toe tu'uaia ai o ia e le malo, ua ia toe soli fo'i le tulafono.
E leai i ai se tasi o matua o lenei ali'i na auai i le taimi na fofogaina ai lana mata'upu, ma o se tasi lea o mafua'aga na ala ai ona toe tolopo lona iloiloga e toe fa'aauau i le vaiaso fou, ina ia mafai ai ona maua se sui o lona aiga e o'o atu i le fa'amasinoga i le taimi e toe tula'i ai le ua molia.
Na ta'ua e le loia a le malo, o le solitulafono lea ua tu'uaia ai lenei ali'i pe afai ae fa'amaonia e le fa'amasinoga, e ono mafai ona taofia ai o ia i le to'ese mo le umi e tasi le tausaga, pe fa'asala fo'i i le salatupe e le silia ma le $1,000, ae o le 'oloa lea o lo o tu'uaia o ia na ia gaoia e na o le $3.95 lona tau.
E tu'uaia le ula lea i le solitulafono lea e le'i faia le fa'ai'uga a le fa'amasinoga i le ulua'i solitulafono lea na mua'i tu'uaia ai o ia i le vaiaso na te'a nei.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


c: text/html

text:
Vaega 100
1–4, Ia talai atu e Iosefa ma Sini le talalelei mo le faaolataga o tagata; 5–8, O le a tuu mai ia te i laua i le itula tonu lava mea e tatau ona laua fai atu ai; 9–12, Ia avea Sini ma failauga ae avea Iosefa ma talifaaaliga ma malosi i le molimau; 13–17, O le a faatu mai e le Alii se nuu mamā, ma o e e usiusitai o le a faaolaina.
1 E Moni, ua faapea ona fetalai mai o le Alii ia te oulua, aʼu uo, o aSini ma eIosefa, o loo manuia o oulua aiga; ua i ai i latou i oʼu lima, ma o le a Ou faia ia te i latou e pei ona lelei ia te aʼu; ona ua i ai ia te aʼu le mana uma.
2 O lea, mulimuli mai ia te aʼu, ma faalogo mai i le fautuaga o le a Ou tuu atu ia te oulua.
3 Faauta, ma tagai, ua ia te aʼu ni tagata e toatele i le nofoaga lenei, i itulagi faataamilo ai; ma o le a tatalaina se faitotoa aoga i itulagi faataamilo i le laueleele lenei i sasaʼe.
4 O lea, na tuu atu ai e Aʼu, o le Alii, oulua, ia oulua o mai i le nofoaga lenei, ona ua faapea ona tatau ai ia te aʼu mo le afaaolataga o agaga.
5 O lea, e moni Ou te fai atu ia te oulua, ia sii aʼe o oulua leo i lenei nuu; atautala atu mafaufauga o le a Ou tuu i o oulua loto, ma o le a lē faafememeaiina oulua i luma o tagata;
6 Aua o le a atuu atu ia te oulua i le itula tonu lava, ioe, i le minute tonu lava, mea e te lua fai atu ai.
7 Ae Ou te tuu atu ia te oulua se poloaiga, ia oulua alaga atu soo se mea lua te aalaga atu i loʼu igoa, i le mamalu o le loto, i le agaga o le eagamalu, i mea uma.
8 Ma Ou te tuu atu ia te oulua le folafolaga lenei, o le tulaga e oo i ai le lua faia o lenei mea, o le a liligi atu le aAgaga Paia e molimau i mea uma o soo se mea lua te fai atu ai.
9 Ma ua tatau ia te aʼu ona avea oe, laʼu auauna, o Sini, ma afailauga i lenei nuu; ioe, e moni, o le a Ou faauuina oe i lenei valaauga, e avea lava ma failauga mo laʼu auauna o Iosefa.
10 Ma o le a Ou tuu atu ia te ia le mana ia malosi ai i le amolimau.
11 Ma o le a Ou tuu atu ia te oe le mana e te amalosi ai i le faamalamalamaina o tusitusiga paia uma, ina ia mafai ona avea oe ma failauga mo ia, ma o le a avea o ia ma etalifaaaliga mo oe, ina ia mafai ona e iloa le moni o mea uma e faatatau i mea o loʼu malo i luga o le lalolagi.
12 O lea, ia faaauau pea la oulua malaga ma ia olioli o oulua loto; aua faauta, ma tagai, Ou te faatasi ma oulua e oo lava i le iuga.
13 Ma o lenei, Ou te tuu atu ia te oulua se upu e uiga ia aSiona. O le a elaveaiina Siona, e ui ina aoaiina o ia mo se vaitau itiiti.
14 O o oulua uso, o aʼu auauna o Osona aHaite ma Ioane Koula, ua i ai i oʼu lima; ma o le tulaga e oo i ai le la tausia o aʼu poloaiga, o le a faaolaina i laua.
15 O lea, ia faamafanafanaina o oulua loto; ona o le a galulue faatasi amea uma mo le lelei o e e savavali saʼo, ma mo le faapaiaina o le ekalesia.
16 Aua o le a Ou faatu mai mo aʼu se anuu mamā, o e e auauna mai ia te aʼu i le amiotonu;
17 Ma o i latou uma o e e avalaau atu e ala i le suafa o le Alii, ma tausi i ana poloaiga, o le a faaolaina. E faapea lava. Amene.

robotstxt: allowed

filter: keep


text:
E ono solo tete’e faiaoga ASCC pe a le totogia i latou?
Na fa’ailoa e le afioga i le alii faipule mai le itumalo o Tualauta ia Tapumaia Galu Satele Jr i luma o le maota o sui i le aso ananafi, se fa’aaliga mai i ni isi o faiaoga o le Kolisi Tuufaatasi a Amerika Samoa (ASCC) ua o’o atu i lona Ofisa, i le ono faia o se latou solo tete’e po o le tula’i ese foi mai galuega, pe afai e fa’aauau pea ona le totogia i latou.
O lea fa’aletonu, e pei ona saunoa le alii faipule, sa ia fa’atusatusa i le fa’aletonu tau tupe o lo o tulai mai i le falemai i Fagaalu.
Na saunoa Tapumaia, o le fonotaga a le ASCC lea na fai i le Aso Gafua na te’a nei, na manino mai ai le i ai o ni isi o faiaoga o le a le mafai ona maua totogi. E le gata i lea, e toa 15 isi faiaoga ua mumusu e tu’uina atu togi a latou vasega i totonu, sei vagana ua totogi muamua i latou.
Na fa’aalia le atugalu o le ali’i Faipule, ona o lo o loma nei le asiasiga a le Komiti mai Amerika e pasia Kolisi ma Iunivesite a le malo tele.
Na taua foi e le alii faipule, o nisi o ripoti ua o’o atu i lona Ofisa, e aofia ai se fuafuaga e fa’amalolo nisi o faiaoga ona o tulaga le lava o tupe e totogi ai, peitai ua folafola e nisi e fa’apea, afai e tupu lea tulaga, o le a fai se solo tete’e po o le o ese foi ma le aoga.
“E taua tele lo tatou taumafai e saili se fofo mo le faafitauli lea ua tulai mai foi i le kolisi tuufaatasi, e manaomia ai foi le faia o se iloiloga a le tatou maota sei fesiligia ai le pulega a le kolisi e uiga i lenei faafitauli,” o le talosaga lea a Tapumanaia na tu’uina atu i luma o le maota.
Na fa’aalia e le afioga i le alii faipule ia Faimealelei A. Allen, o le fa’afitauli lava foi lea o lo o tulai mai i totonu o aoga eseese e aofia ai ma le aoga tulaga lua a lona nu’u i Aua.
Saunoa Faimealelei, e o’o mai lava i le taimi nei o lo o fa’atali pea le aoga mo nisi faiaoga se to’afa latou te faatumuina avanoa o lo o i ai mo le vasega 2, 7 ma le 8.
Sa ia taua foi, o le mataupu lenei sa ia lagaina ina ua fa’atoa amata le tausaga a’oga i le tausaga na tea nei, peitai o lea o le a mae’a le tausaga aoga ae lei maua mai lava se tali mai le Ofisa o Aoga.
O le isi faafitauli o lo o feagai ma le aoga a Aua e pei ona saunoa Faimealelei, o le tulaga i kesi ma nofoa mo fanau aoga.
Saunoa Simei Pulu, e le tatau ona tau fa’atalitali pulea’oga ma pule lagolago i ni faiaoga pe afai e tula’i mai se manaoga, ae o le taimi tonu lea o i latou e tulai ai e fa’atino le tautua mo fanau.
Fai mai Pulu, e leai se aoga i le atunu’u e le o tulai mai ai lenei faafitauli, e le gata i le le lava o faiaoga ae o tulaga faaletonu foi i kesi ma nofoa mo fanau, peitai e manaomia foi le galulue fa’atasi o tagata uma ina ia vave foia le faafitauli, nai lo le tau faatalitali i se fesoasoani mai le Ofisa o Aoga.
I le maea ai o saunoaga mai alii faipule, na fautuaina ai loa e le Fofoga Fetalai le taitaifono o le komiti o Aoga a le maota ina ia faatulaga se iloiloga sei fesiligia ai faaletonu e pei ona saunoa i ai sui mamalu.
Saunoa Savali Talavou Ale, e le o se taimi muamua lenei ua tulai mai ai faafitauli nei, e ui o le taimi muamua lea ua tulai faatasi mai ai ni tulaga matuia faapea, ae tatau ona saili se fofo ina nei aafia ai le tulaga manuia o aoaoga a le fanau.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Leai se laisene avepasi na lavea ai le pasi
Na te’ena e le ave pasi o le pasi a le Pa i Fualaga lea na lavea i tala atu o Lauli’i i le Aso Lulu na te’a nei, tu’uaiga a le malo fa’asaga ia te ia, ina ua tula’i i luma o le Fa’amasinoga Fa’aitumalo i le taeao ananafi.
Ua faatulaga ai loa le isi ana iloiloga mo le Aso Lua, Fepuari 7, 2012.
O le mae’a ai ona tulai mai o le faalavelave i le aso lea, na taofia ai loa Farani i le toese i Tafuna ma tula’i ai i luma o le faamasinoga i le taeao ananafi.
O lo o molia Farani i le fa’afoeina o se ta’avale la’u pasese i se auala fa’atautala, ma i’u ina tula’i mai ai se fa’alavelave. O se solitulafono e mafai ona nofosala ai se tasi i le to’ese i le tausaga, po o le sala tupe e le silia ma le $1,000 po o fa’asalaga uma e lua.
Ae le gata i lea, o lo o molia fo’i o ia i le fa’afoeina o se ta’avale la’u pasese e aunoa ma sona pemita ma le ave ta’avale, e leai sona laisene aveta’avale.
Talu ai e le o i ai se fuafuaga a le malo e toe faila ni moli’aga fa’aopoopo fa’asaga ia Farani, na faia ai loa le fa’ai’uga a le fa’amasinoga e tatala i tua mai le toese e aunoa ma se tupe e totogi, i lalo o poloaiga e ao ona ia usitai i ai.
O nisi o ia poloaiga e aofia ai le fa’asa ona ia toe fa’afoea se ta’avale i le teritori, sei vagana ua i ai sona laisene, ua faasa ona ia taumafai e sola ese ma le atunuu, a ia tu’uina atu ona pepa malaga e taofi e le malo sei mae’a lana mataupu.
Na molimauina e le Samoa News le leai o ni manu’a i le tino o le alii ave pasi ina ua tulai i luma o le fa’amasinoga i le aso ananafi.
Na taua e se molimau fa’atuatuaina i le Samoa News e fa’apea, na manunu’a uma le pasese a le pasi ina ua lavea i le Aso Lulu na te’a nei, ma auina uma atu ai loa i latou i le falemai i Fagaalu i le afiafi lava lea mo togafitiga.
O le to’atele o le pasese na toe te’a uma lava i tua i le po na tupu ai le faalavelave, sei vagana ai se toatolu sa manaomia le faia i ai o nisi togafitiga i o latou tino ona o manu’aga tuga sa aafia ai, e pei ona faamaonia mai e se molimau i le Samoa News.
O le toatolu o i latou ia e aofia ai se tamaititi aoga e 14 tausaga le matua lea na manu’a lona lima, o se tama’ita’i na manu’a lona vae ma lona lima, ma le tama matua lea o loo i ai pea i le potu tigaina ona o le matuia o manu’a o loo a’afia ai o ia, e pei ona faamaonia mai e se molimau i le Samoa News.
Na asia e le Samoa News le falemai i le afiafi lea tulai mai ai le faalavelave, ma vaaia ai le faatumulia o le potu lea e taunuu atu ai gasegase tigaina i aiga o i latou na manunu’a i lea faalavelave.
Na mafai ona talanoa le Samoa News i se tasi o tina talavou, o le aiga lea o se tasi o le pasese na lavea i le faalavelave, ma taua ai e le tina lea le faateia o le latou aiga ina ua ta’u atu le tala e uiga i le faalavelave, ma latou faanatinati atu ai loa i le falemai.
Na taua e se molimau i le Samoa News, e tusa ai o le faamatalaga a le ave pasi, o le faalavelave na tulai mai ina ua motu le feouli o le pasi ina ua oso i luga o se omo le pa’u, ma mafua ai loa ona tifa le alu a le pasi ma i’u ina tofu atu ai i le sami.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
-
Ma o Helamana o le atalii o Helamana, o le atalii ia o Alema, o le atalii ia o Alema, o se e tupuga mai ia Nifae o le atalii o Liae, o le na sau i fafo mai Ierusalema i le tausaga muamua o le nofoaiga a Setekaia, le tupu o Iuta.
-
Mataupu 1
Ua tuua e Nifae, le atalii o Helamana, le laueleele, ma ua tausia e lona atalii o Nifae talafaamaumau—E ui ina tele faailoga ma mea ofoofogia, ua fuafua tagata amioleaga e fasioti i e ua amiotonu—Ua oo mai le po o le fanau mai o Keriso—Ua tuuina mai le faailoga, ma ua oso mai se fetu fou—Ua faateleina le pepelo ma le taufaasese, ma ua fasioti e faomea a Katianetona tagata e toatele. E tusa o le 1–4 T.A.
-
Mataupu 2
Ua faateleina le amioleaga ma mea inosia i totonu o tagata—Ua aufaatasi sa Nifaē ma sa Lamanā e puipuia i latou lava e faasaga i le au faomea a Katianetona—O sa Lamanā na liliu mai ua papae ma ua taua o sa Nifaē. E tusa o le 5–16 T.A.
-
Mataupu 3
Ua faatonu mai Kitianae, le taitai o le au faomea a Katianetona, ia Lakoneu ma tagata sa Nifaē ia latou siilima ma tuu atu o latou laueleele ia te i latou—Ua tofia Kitekitonae e Lakoneu e avea ma kapeteni sili o autau—Ua faapotopoto fatasi tagata sa Nifaē i Saraʼemila ma Nuumau e puipuia i latou lava. E tusa o le 16–18 T.A.
-
Mataupu 4
Ua faatoilalo e autau a sa Nifaē le au faomea a Katianetona—Ua fasiotia Kitianae, ma lona sui, o Seminaraea, ua sisi—Ua viia e sa Nifaē le Alii mo lo latou manumalo. E tusa o le 19–22 T.A.
-
Mataupu 5
Ua salamo sa Nifaē ma ua lafoai a latou agasala—Ua tusi e Mamona le talafaasolopito o ona tagata ma ia talai atu le afioga tumau-faavavau ia te i latou—O le a faapotopotoina mai Isaraelu mai lona faasalalauga umi. E tusa o le 22–26 T.A.
-
Mataupu 6
Ua manuia sa Nifaē—Ua tupu mai le faamaualuga, le mauoa, ma le faailoga tagata—Ua vaevaeina le Ekalesia i faatuiesega—Ua taitai e Satani tagata i fouvalega matilatila—E toatele perofeta ua latou alaga atu le salamo ma ua fasiotia—Ua taupulepule e na fasiotia i latou e ave faamalosi le pule i le malo. E tusa o le 26–30 T.A.
-
Mataupu 7
Ua fasiotia le faamasino sili, ua lepetia le malo, ma ua vaevae tagata i ituaiga—Ua avea Iakopo, le aneti-Keriso, ma tupu o se faapotopotoga faalilolilo—Ua talai atu e Nifae le salamo ma le faatuatua ia Keriso—Ua auauna mai agelu ia te ia i aso taitasi, ma ia faatulai mai lona uso mai le oti—E toatele ua salamo ma papatisoina. E tusa o le 30–33 T.A.
-
Mataupu 8
Ua faamaonia e afa, mafuie, afi, asiosio, ma luluuga le faasatauroga o Keriso—E toatele tagata na faaumatia—Ua ufitia le laueleele i le pogisa mo aso e tolu—O i latou o e na totoe ua laue i le mea ua oo mai ia te i latou. E tusa o le 33–34 T.A.
-
Mataupu 9
Ua oo mai i le pogisa le siufofoga o Keriso ma tautino mai le faaumatiaina o le toatele o tagata ma aai e tele ona o lo latou amioleaga—Ua ia tautino mai foi lona paia, ma fetalai mai ua faataunuuina le tulafono a Mose, ma valaauina tagata ia o mai ia te ia ma faaolaina. E tusa o le 34 T.A.
-
Mataupu 10
Ua taaligoligoa le laueleele mo itula e tele—Ua folafola mai e le siufofoga o Keriso le faapotopotoina o ona tagata e pei ona ofaofatai mai e se matuamoa lana toloai—Ua faasaoina le vaega o tagata sa sili atu ona amiotonu. E tusa o le 34–35 T.A.
-
Na faaali mai e Iesu Keriso o ia lava i le nuu o Nifae, ao faapotopoto faatasi le motu o tagata i le laueleele o Nuumau, ma sa ia auauna atu ia te i latou; ma sa faapenei ona ia faaali mai o ia lava ia te i latou.
-
Mataupu 11
Ua molimau le Tamā i lona Alo Pele—Ua afio mai Keriso ma tautino mai lana togiola—Ua pai atu tagata i manua i ona lima, ma vae, ma lona itu—Ua latou alalaga, Osana—Ua ia faatuina le ala ma le faiga o le papatisoga—O le agaga o le finau e mai le tiapolo—O le mataupu a Keriso o le tatau lea i tagata ona salamo ma papatiso ma talia le Agaga Paia. E tusa o le 34 T.A.
-
Mataupu 12
Ua valaauina ma tofia e Iesu le Toasefululua—Ua ia tuuina atu i tagata sa Nifaē se lauga e pei o le Lauga i le Mauga—Ua ia fofogaina Faaamuia—Ua sili ma taua atu ana aoaoga nai lo le tulafono a Mose—Ua poloaiina tagata ia atoatoa i latou e pei ona atoatoa o ia ma lona Tamā—Faatusatusa i le Mataio 5. E tusa o le 34 T.A.
-
Mataupu 13
Ua aoao mai e Iesu le Tatalo a le Alii i tagata sa Nifaē—E tatau ona latou teuina oa i le lagi—Ua poloaiina le Toasefululua e aua nei mafaufau i mea faaletino i la latou auaunaga faaleagaga—Faatusatusa i le Mataio 6. E tusa o le 34 T.A.
-
Mataupu 14
Ua poloai mai Iesu: Aua le faamasino atu; ole atu i le Atua; ia faaeteete i perofeta pepelo—Ua ia folafola mai le olataga i e e faia le finagalo o le Tamā—Ia faatusatusa i le Mataio 7. E tusa o le 34 T.A.
-
Mataupu 15
Ua faailoa mai Iesu ua faataunuuina ia te ia le tulafono a Mose—O tagata sa Nifaē o isi mamoe ia na ia fetalai atu ai i Ierusalema—O le amioletonu ua le iloa ai e tagata o le Alii i Ierusalema e uiga i mamoe o Isaraelu ua faasalalauina. E tusa o le 34 T.A.
-
Mataupu 16
O le a asiasi atu Iesu i isi mamoe o le aiga o Isaraelu ua leiloloa—I aso e gata ai o le a alu atu le talalelei i Nuuese ona oo atu ai lea i le aiga o Isaraelu—O le a vaai mata i le mata le nuu o le Alii pe a ia toe aumai Siona. E tusa o le 34 T.A.
-
Mataupu 17
Ua poloai Iesu i tagata ia mafaufau i ana upu ma tatalo mo le malamalama—Ua ia faamaloloina e ua mamai—Ua tatalo o ia mo tagata, ua faaaoga ai le gagana e le mafai ona tusia—Ua auauna mai agelu ma ua siosiomia o latou tamaiti laiti i le afi. E tusa o le 34 T.A.
-
Mataupu 18
Ua faatuina e Iesu le faamanatuga i totonu o tagata sa Nifaē—Ua poloaiina i latou ia tatalo e le aunoa i lona suafa—Ua tausalaina i latou o e e aai i lona tino ma feinu i lona toto ma le faaletatau—Ua tuuina mai mana i soo e faaee atu ai le Agaga Paia. E tusa o le 34 T.A.
-
Mataupu 19
Ua auauna atu le au soo e toasefululua i tagata ma ua tatalo atu mo le Agaga Paia—Ua papatisoina le au soo ma ua latou maua le Agaga Paia ma le auaunaga a agelu—Ua tatalo Iesu ma ia faaaogaina upu e le mafai ona tusia—Ua molimau mai o ia i le faatuatua tele naua o nei tagata sa Nifaē. E tusa o le 34 T.A.
-
Mataupu 20
Ua saunia e Iesu le areto ma le uaina i se ala faavavega ma ua toe faamanuia ma tufatufa atu le faamanatuga i tagata—O le a aumai le toe vaega o Iakopo i le malamalama o le Alii lo latou Atua, ma o le a fai mo o latou tofi le laueleele o Amerika—O Iesu o le perofeta e pei o Mose, ma o tagata sa Nifaē o fanau a perofeta—O isi o tagata o le Alii o le a faapotopotoina i Ierusalema. E tusa o le 34 T.A.
-
Mataupu 21
O le a faapotopotoina Isaraelu pe a oo mai le Tusi a Mamona—O le a faatuina Nuuese i Amerika o ni tagata saoloto—O le a faaolaina i latou pe a fai latou te talitonu ma usiusitai; a leai, o le a vavaeeseina i latou ma faaumatia—O le a faatuina e Isaraelu le Ierusalema Fou, ma o le a toe foi mai ituaiga ua leiloloa. E tusa o le 34 T.A.
-
Mataupu 22
I aso e gata ai, o le a faatuina Siona ma ona siteki, ma o le a faapotopotoina Isaraelu i le alofa mutimutivale ma le agamalu—O le a latou manumalo—Faatusatusa i le Isaia 54. E tusa o le 34 T.A.
-
Mataupu 23
Ua faamaonia e Iesu upu a Isaia—Ua ia poloaiina tagata ia suesue i perofeta—Ua faaopoopo ia latou talafaamaumau upu a Samuelu le sa Lamanā e uiga i le Toetutu. E tusa o le 34 T.A.
-
Mataupu 24
O le a saunia e le avefeau a le Alii le ala mo le Afio Mai Faalua—O le a afio Keriso e faamasino—Ua poloaiina Isaraelu ia totogi sefuluai ma taulaga—Ua tausia se tusi faamanatu—Faatusatusa i le Malaki 3. E tusa o le 34 T.A.
-
Mataupu 25
O le a susunuina i le Afio Mai Faalua e pei o tagutugutu o saito e e faamaualuluga ma e e amioleaga—O le a toe foi mai Elia ae lei oo i lena aso tele ma le matautia—Faatusatusa i le Malaki 4. E tusa o le 34 T.A.
-
Mataupu 26
Ua faamalamalama atoatoa mai e Iesu mea uma mai le amataga e oo i le iuga—Ua tautala mai pepe ma tamaiti i mea ofoofogia e le mafai ona tusia—O i latou e i ai i totonu o le Ekalesia a Keriso ua tuutele mea uma i totonu ia te i latou. E tusa o le 34 T.A.
-
Mataupu 27
Ua poloaiina i latou e Iesu ia faaigoa le ekalesia i lona igoa—O lana misiona ma lana taulaga togiola o lana talalelei lea—Ua poloaiina tagata ia salamo ma papatiso ina ia mafai ona faapaiaina i latou e le Agaga Paia—Ia avea i latou ia pei lava o Iesu ia. E tusa o le 34–35 T.A.
-
Mataupu 28
Ua molimanao le toaiva o le Toasefululua mo se tofi i le malo o Keriso pe a latou feoti ma ua folafola mai ia te i latou—Ua molimanao ma tuuina mai i sa Nifaē e Toatolu le mana e le feoti ai ae nonofo pea i le lalolagi seia toe afio mai Iesu—Sa liua i latou ma vaai i mea ua le faatagaina ona tautala i ai, ma o loo auauna atu nei i latou i totonu o tagata. E tusa o le 34–35 T.A.
-
Mataupu 29
O le oo mai o le Tusi a Mamona o se faailoga lea ua amataina e le Alii le faapotopotoina o Isaraelu ma faataunuu ana feagaiga—O i latou o e e teena ana faaaliga ma meaalofa o aso e gata ai o le a fetuuina. E tusa o le 34–35 T.A.
-
Mataupu 30
-
Ua poloaiina Nuuese o aso e gata ai ia salamo, o mai ia Keriso, ma faitauina faatasi ma le aiga o Isaraelu. E tusa o le 34–35 T.A.


text:
Fagogo: Salu Vale le Lau Ta’amu a A’opo
[Malo le faitau, malo foi le onosai, ae alo mai loa o le toe sosooina lenei o la tatou tala faasolo, lea na gata mai i le vaiaso na tea nei i le taimi lea ua vaaia ai e Lumepa lona to’alua ua savavali ane ma leoleo.]
E le’i tali Lumepa i le fesili a Iose sei vagana ai le lue atu i ai o lona ulu e faailoa atu ai o loo aumai lona ofu lelei, ae o ona loimata i le taimi lea ua pei o le timu to le maligi ifo ina ua ia vaaia si ona toalua o loo loka ona lima, ae o loo taitai atu e leoleo e toalua, pei o se tagata ua ia faia se mea matuia. O aiga uma o pagota ia ua faatulaga a latou faamasinoga i le aso lea, ua na o le laulaututu matamata a’o taitai atu i latou e leoleo i le potu faamasino maualuga lea ua faatulaga e valaauina ai a latou mataupu. Atonu o ni faiga masani lava ia e leoleo ma aiga o pagota, o le taimi lava e taunuu ai pagota i tua o le potu faamasino, ona agai atu loa lea o latou aiga e avatu a latou laei mama e faamaulu aua le taimi e tulai ai i luma o le alii faamasinoga.
“O a mai oe, o le a sau mea ga ai agapo?...” o le tau fai saputu atu lea o fesili a le fafine o Lumepa isi ona toalua ao ia tatala le ato o loo i ai le ofutino o Iose. “Kago mai i lou ofu lea ma avaku lau pulu lea e lamu e faamagogi ai ou guku ma e saugi loa i lou faamasigoga, lea o le a ou kakalo aku mo oe.” Na ona uma lava o tala a le fafine ona toe savali ese mai loa lea ma agai atu i totonu o le potu faamasino e faatali ai le taimi e amata ai le faamasinoga a lona toalua, ma o se taimi muamua lea ua ia ulufale ai i lenei potu. “Tula’i le fa’amasinoga,” o le alaga lea a le alii leoleo o loo tu i le faitoto’a e ulufale mai ai le faamasino sili, ma vaaia ai le tau fai tula’i uma o tagata e oo lava foi i pagota ia ua nonofo mai i totonu o le pa e faapitoa mo i latou o le a valaau a latou mataupu.
E na o Iose lava le pagota o lea faatoa valaau lana mataupu mo le taimi muamua, ae o isi pagota uma, o le aso lea e lau ai a latou faasalaga mai solitulafono ua maea ona latou tali ioe i ai. “Faamasinoga i le va o le malo ma Iose Filipo,” o le alaga lea a le alii Lesitala lea e fofogaina mataupu a le faamasinoga, ma vaaia ai le tu i luga o Iose ma savali atu o le pa, ona talanoa mai lea o le alii faamasino atoa ai ma le lauina o moliaga faasaga ia te ia, lea e aofia ai le fasioti tagata pa’ivalea ma le sola ese ma leoleo. O le maea ai o le uluai iloiloga a Iose na faia ai loa le poloaiga a le faamasinoga e tatala ai o ia i tua mai le falepuipui e faatali ai le isi ana iloiloga ma le tuutuuga, e tatau ona oo atu i le aso lea ua maua sana loia atoa ai ma ni ana molimau e fesoasoani ia te ia. “Malo le ogosa’i ia ke oe le uso, o le mea sili o lea ua maea ma le maguia lau ulua’i iloiloga, ae kakou fekaui i uta pe a oo gagei, ae aua eke popole o a’u le isi molimau mo oe i lou faamasigoga,” o upu ia a le tamaititi o Fatu ao ia faatalofa atu ia Iose i fafo o le potu faamasinoga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
O loo i ai se faamoemoe mo e ua i ai mea ua fai ma vaisu, ma o lenei faamoemoe e oo mai e ala i le Togiola a Iesu Keriso.
Uso e ma tuafafine, o le amataga o le tautoulu iinei i atu Atumauga Papa e aumai ai faatasi ma lanu mamalu o lau laau ua suia mai le lanumeamata i lanu sesega o lanu moli, mumu, ma le samasama. I le taimi o le tautoulu, o mea uma o le natura e oo atu i se tulaga o le fesuiaiga e saunia ai mo le malulu tele o le matagofie o le tau malulu.
O le tautoulu o se taimi fiafia faapitoa lea mo le au faifaiva i ‘ofe tā aua o le taimi lea e faaosofia ai i’avai i le fiaaai tele ma le faaloloto ina ia faamalolosia ai o latou tino mo le oge o meaai i le taumalulu.
O le sini a le faifaiva i ‘ofe tā o le maua lea o le i’a i se auala atamai taufaasese. E suesue e le faifaiva atamai ia amioga a i’avai, o le tau, o le tatafe o le vai, ma le ituaiga o iniseti e ’ai e i’a ma le taimi e fofoa ai na iniseti. E masani lava ona ia gaosia ia maunu na te faaaogaina. Na te iloa o nei iniseti fai o loo faamau i matau iti e manaomia ona atoatoa lona faafoliga taufaasese aua o le a iloa e le i’a e oo lava i sina sasi laitiiti, ona ia le ‘aina lea o le maunu.
O se mea mata’ina le matamata i se i’a o puna a’e mai le vai, ma u atu le maunu ma autafiti se’ia oo lava ina vaivai ma faaleleva ai. O le tauvaga, o le fetosoa’iga lea o le iloa ma le tomai o le faifaiva e feagai ai ma le i’a tautupu.
O le faaaogaina o maunu pa’u e faavalea ma pu’e ai se i’a, o se faataitaiga lea o le auala a Lusifelo e tele ina faaosooso ai, faaseseina ma taumafai e maileia ai i tatou.
E pei lava o le faifaiva i ‘ofe tā lea na te iloaina e ta’a’ina ia i’avai i le fiaai, o loo iloa foi e Lusifelo lo tatou “matelaina” po o vaivaiga ma tofotofoina i tatou i maunu taufaasese ia, afai e faaaogaina, e mafai ona faalavelaveina ai le filemu o o tatou olaga i ana faatosinaga lē alofa. Ma e le pei la o le tagata faifaiva lea na te pueina ma toe faasola le i’a i le vai e aunoa ma se manu’a, o le a lē manao lava Lusifelo e faamamulu. O lana sini ia malaia ē ua ia faaaafiaina ia pei lava o ia.
Fai mai Liae: “Ona ua pau ifo o [Lusifelo] ai le lagi ma ua malaia e faavavau, ua ia saili foi le malaia i tagata uma” (2 Nifae 2:18).
Ou te faaopoopo atu lo’u leo i siufofoga o o’u Uso i le asō, o Lusifelo o ia o se tagata poto ma le atamai tele. O se tasi o metotia autu o loo ia faaaogaina e faasagatau mai ai ia i tatou, o lona tomai lea e pepelo ai ma ‘olegia ina ia faatalitonu ai i tatou e lelei le leaga ae leaga le lelei. E mai lava i le amataga i le Fono Sili i le Lagi, na “saili [Satani] e faaumatia le saolotoga o le tagata ua tuuina atu e A’u le Alii le Atua, ia te ia. …
Ona avea ai lea o ia ma Satani, ioe, o le tiapolo lava lea, o le tamā o pepelo uma lava, e faasese ma faatauaso mafaufau o tagata, ma taitai faatagataotaua i latou i le mea e na te loto i ai” (Mose 4:3–4).
O loo faaauau pea lenei taua i aso nei i le faitalia na tuuina e le Atua i le tagata. Ua siosiomia i tatou e Satani ma ana au i ā latou maunu ma le faamoemoe o le a tatou pauu atu ma ‘aina na maunu ina ia mafai ai ona ia pu’eina i tatou i auala taufaasese. Ua ia faaaogaina mea ua fai ma vaisu e gaoia ese ai le saolotoga. E tusa ai ma le Lomifefiloi, o le upu vaisu (addiction) o soo se ituaiga o lona uiga o le lolo atu lea i se mea, o lea ua lafoaia ai le saolotoga ma avea ai ma sē e faalagolago i se mea po o se amio e faataumaoia ai le olaga. 1
Ua ta’u mai e tagata suesue o loo i ai se faatufugaga i o tatou mafaufau ua ta’ua o le nofoaga autu o le fiafia. 2 Pe a faagaoioia e ni fualaau oona faasaina po o ni amioga, o le a na puleaina le vaega o o tatou mafaufau lea e faafoe ai o tatou loto, o tatou faamasinoga, faautautaga, ma le tauleleia. E oo atu ai ina lafoaia e le tagata ua avea le leaga ma ana vaisu, le mea ua ia iloa e sa’o. Ma pe a tupu lena mea, o lona uiga ua mau le matau, ma pulea ai loa e Lusifelo.
E iloa e Satani le auala e faataumaoia ai ma maileia i tatou i mea faafoliga ma amioga e na o sina taimi e fiafia ai i ai. Ua ou matauina le aafiaga pe a tauivi se tasi ia toe maua le amio pulea, ia toe saoloto mai le faatautala ma vaisu faatafuna, ma ia toe maua le lagona o le faatauaina o ia lava ma le ola tutoatasi.
O nisi o fualaau faasaina e sili ona malosi le kalave, pe a faaaogaina ma le faatautala, e mafai ona segia ai le mafaufau ma aveesea ai le saolotoga o se tasi e aofia ai: nikotini; opiote—heroini, mofine ma isi fualaau o mea tiga; o fualaau malolosi e faatoafilemu ai [tranquilizers]; o pauta, ava malosi, mariuana, ma fualaau faasaina e faatupu malosi [methaphetamines].
Ou te faafetai mo fomai ua aoaoina e fautua mai fualaau sa’o e aveesea ai tiga ma mafatiaga. Ae paga lea e toatele tagata i nei aso, e aofia ai ma o tatou foi tagata, ua fai ma vaisu ma ua faatautala le faaaogaina o fualaau ua fautuaina mai e fomai. Ua iloa e Lusifelo le tamā o pepelo uma, lenei mea ma faaaogaina lana faatosinaga e faoa ai le saolotoga o se tasi ma ave faapagotaina le tagata faatautala i ana filifili matautia (tagai 2 Nifae 28:22).
Talu ai nei lava na ou talanoa ai i se tuafafine sa i ai i se falemai o le mafaufau, i le lotoifale. Sa ia faamatala mai lana malaga faanoanoa mai le maloloina atoa o le mafaufau ma le tino, se ulugalii matagofie ma le aiga, i se ma’i faalemafaufau, o le malosi ua mou atu, ma le faamalepeina o lona aiga—o ia mea uma na amata mai i le faatautala o le faaaogaina o le talavai mai le fomai mo fualaau o mea tiga.
I le lua tausaga a o lumanai le ma talanoaga, sa manu’a ai lona tua i se faalavelave tau taavale. Sa fautuaina mai e lana fomai se fualaau e faate’a ai le tiga sa toetoe a le mafai ona tatalia. Sa ia manatu na te manaomiaina se isi fualaau e sili atu, o lea na ia faaseseina ai le pepa talavai, ma tonu ai o le a ia faatauina fualaau faasaina o le heroini. Na oo ai ina moliaina ma faafalepuipuiina o ia. O lona ma’ivalea i fualaau faasaina na mafua ai ona faaletonu le la ulugalii. Na tatala e lona toalua le la faaipoipoga ma sa tuu ai le la fanau e tausia e lona toalua. Fai mai o ia, e le gata ina fesoasoani nei fualaau e faate’a ai lona tiga, ae sa aumai ai foi se lagona siitia pei e lele ma lona fiafia e ui lava e puupuu se taimi e lagona ai. Ae o ia inumaga o fualaau e na o ni nai itula e aoga ai, ma i faaaogaga taitasi sa foliga mai ua faaitiitia sona toomaga e maua ai. Sa amata ona faateleina lona faaaogaina o fualaau ma saisaitia ai loa i le taamilosaga leaga o ia vaisu. Na avea fualaau ma ona ola. O le po na sosoo ma le aso na ou talanoa ai i ai, sa ia taumafai ai e pule i lona ola. Sa ia fai mai ua le mafai ona ia tauaveina le tiga faaletino, faalemafaufau ma le faaleagaga. Sa ia lagona ua maua o ia i le mailei, ua leai se auala e sao mai ai i fafo—ma ua leai se faamoemoe.
O le faafitauli o le tuafafine i le talavai ma le faaaoga faatautala o isi fualaau, e le o se mea faatoa tupu; o loo tupu i soo se mea o tatou i ai. I nisi nofoaga e sili atu tagata e maliliu mai le faaaogaina faatautala o fualaau nai lo faalavelave tau taavale. 3 Uso e ma tuafafine, ia taumamao mai soo se ituaiga o mea e ono saisaitia ai oe. E oo lava i sina sogisogi se tasi i se mea po o se fualaau se tasi po o se inu tasi i le ava malosi e mafai lava ona avea ma vaisu. Sa ta’u mai ia te au e se tagata ua uma ona foia ona vaivaiga o le inu ava malosi e faapea, na o se inu lava se tasi o le eseesega lea i le va o vaisu ma le mafaufau manino. Ua iloa e Satani lenei mea. Ia aua lava nei mau lana matau ia te outou i ana maunu faafoliga ia e mafai ona vave avea ma vaisu.
O lea, uso e ma tufafine, faamolemole aua le aveseseina le mea lea ou te fai atu ai. Ou te le o fesiligia talavai o fualaau ia ua fautua mai e fomai mo i latou o loo mafatia i ma’i e mafai ona togafitia, po o tiga ogaoga o le tino. O ia fualaau o se faamanuiaga moni lava. O le mea lea ou te fai atu ai e tatau ona tatou mulimuli ma le faaeteete i inumaga ua fautua mai e fomai. Ma e tatau ona tatou teumaluina na fualaau i se nofoaga saogalemu e le mafai ai e fanau laiti po o soo se isi lava ona mauaina.
O loo i ai foi se popolega tele lava e uiga i nisi o amioga ua fai ma vaisu ma le leaga e pei o taaloga faitupe ma ponokalafi ia e faataumaoi patino lava ma ua taatele i o tatou lotoifale. Ia manatua, uso e ma tuafafine, o soo se ituaiga lava o mea ua fai ma vaisu o le lolo atu lea i se mea, lea e lafoaia ai le saolotoga ae ola faalagolago atu i na mea. O lea la, e tatau ai ona faaopoopo atu i ai ma taaloga vitio ma feau tusitusia i luga o telefoni feaveai i le lisi. O nisi tagata taaalo e oo atu lava i le 18 itula o le aso e taaalo ai mai le tasi laasaga i le isi laasaga o taaloga vitio ua lafoaia ai isi vaaiga uma o o latou olaga. O feau tusitusia i luga o telefoni feaveai e mafai foi ona avea ma se vaisu leaga, e mafua ai ona le toe i ai ni fesootaiga taua faafesagai. E le i mamao atu na ta’u mai ai e se epikopo ia te au ni ana autalavou e toalua o loo tu le tasi i tala ane o le isi ae feaveai feau tusitusia i le isi, nai lo le talanoa faafesagai.
Sa faamatalaina e tagata popoto suesue faafomai mea leaga ua fai ma vaisu o se “faamai o le mafaufau.” 4 E moni lenei mea, ae ou te talitonu o le taimi lava e mau ai le u’u a Satani i se tagata, o le a avea ai foi ma faama’i o le agaga. Ae e tusa lava po o le a le taamilosaga o mea ua fai ma vaisu ua saisaitia ai se tagata, o loo i ai pea se faamoemoe. Na aoao atu e le perofeta o Liae i ona atalii lenei upumoni e faavavau: “O lea ua saoloto ai tagata i la le tino; ma ua foaiina mai ia te i latou mea uma e tatau i tagata. Ua saoloto foi i latou e filifili le saolotoga ma le ola faavavau talu le Puluvaga sili o tagata uma, pe filifili le faatoilaloina ma le oti, e tusa ma le faatoilaloina ma le mana o le tiapolo” (2 Nifae 2:27).
Afai e i ai se tasi ua i ai se mea ua fai ma ana vaisu, ma ua i ai le manao e faatoilalo ai, o loo i ai se auala i le saolotoga faaleagaga—o se auala e sola ese ai mai le nofo pologa—o se auala ua faamaoniaina. E amata i le tatalo—o fesootaiga tumau, faamaoni ma le faatauanau ma Lē Foafoa o o tatou agaga ma tino, o lo tatou Tama Faalelagi. O le aoaoga faavae lava lea e tasi e talepe ai se mausa leaga po o le salamo mai agasala o soo se ituaiga. O le alafua mo le suia o o tatou loto, o o tatou tino, o o tatou mafaufau, ma o tatou agaga o loo maua i tusitusiga paia.
Na apoapoai mai le perofeta o Mamona ia i tatou: “O le mea lea, ou uso pele e, ia outou tatalo atu ai i le Tama ma le malosi uma o le loto, ina ia faatumuina outou i lenei alofa … ; na ia avea outou ma atalii o le Atua; … ina ia faamamaina outou, e pei ona mama o ia” (Moronae 7:48).
O lenei mau ma le tele o isi mau o loo molimau mai ia i tatou, o loo i ai se faamoemoe mo e ua i ai mea ua fai ma vaisu, ma o lenei faamoemoe e oo mai e ala i le Togiola a le Alii o Iesu Keriso ma le faamaualaloina o le tagata lava ia i luma o le Atua, e aioi atu ina ia faasaolotoina mai le nofopologa i vaisu ma le tuuina atu o o tatou agaga atoa ia te Ia i le tatalo faatauanau.
E mafai ona fesoasoani atu taitai perisitua, a o saili atu e i latou ua i ai ni mea ua fai ma vaisu ni fautuaga mai ia i latou. Pe a talafeagai ai, e mafai ona faasino atu i latou i tagata faufautua faatulafonoina ma le Tautua a le AAG mo Aiga. O le polokalama e toe faaleleia ai mai mea sa fai ma vaisu ua aumai mai uluai laasaga e sefululua o le Alcoholics Anonymous, lea ua faigofie ona maua mai le LDS Family Services.
Ia i latou o loo feagai ma se mea ua fai ma vaisu patino po o i totonu lava o lou aiga ou te toe faapea atu, o le tatalo faatauanau o le ki lea e maua ai le malosi faaleagaga e maua ai le filemu ma faatoilaloina ai se manaoga ua fai ma vaisu. E alofa le Tama Faalelagi i Ana fanau uma lava, o lea ia faafetai atu ai ia te Ia ma faailoa atu le faatuatua faamaoni ia te Ia. Ole atu ia te Ia mo le malosi e faatoilalo ai vaisu ua e oo i ai. Ia tuu ese le faamaualuga uma ma liliu atu lou olaga ma lou loto ia te Ia. Ole atu ia faatumulia oe i le mana o le alofa mama o Iesu Keriso. Atonu e tatau ona e faia lea mea i le tele o taimi, ae ou te molimau atu ia te oe, o lou tino, mafaufau, ma le agaga e mafai ona suia, faamamaina, ma faamaloloina, ma o le a faasaolotoina ai oe. Na fetalai mai Iesu, “O au nei o le malamalama o le lalolagi: o le mulimuli mai ia te au e le savali o ia i le pouliuli, ae ia te ia le malamalama o le ola” (Ioane 8:12).
Ona o la tatou sini ia avea e faapei o lo tatou Faaola ma ia agavaa mulimuli ai e faatasi ma lo tatou Tama Faalelagi, e manaomia e i tatou taitoatasi ona iloa le suiga tele i o tatou loto lea na faamatala mai e le perofeta o Alema i le Tusi a Mamona. (tagai Alema 5:14). O lo tatou alofa mo lo tatou Tama o i le Lagi ma le Alii o Iesu Keriso e tatau ona atagia mai i a tatou filifiliga ma amioga i aso taitasi. Ua La folafola mai le filemu, olioli ma le fiafia ia i latou o e tausia a La’ua poloaiga.
Uso e ma tuafafine, ia tatou faaeteete uma i maunu faafoliga ua tuuina mai ia i tatou e le faifaiva taufaasese o tagata, o Lusifelo lea. Ia tatou maua le poto ma le malamalamaaga faaleagaga e iloagofie ai ma teena le tele o ana mea matautia e tuuina mai.
Ma, mo outou ua faapologaina e soo se ituaiga o mea ua fai ma vaisu, o loo i ai se faamoemoe auā e alofa le Atua i Ana fanau uma lava, ma ona o le Togiola a le Alii o Iesu Keriso ua mafai ai mea uma.
Ua ou vaaia faamanuiaga ofoofogia o le toe faaleleia, lea e mafai ona faasaolotoina ai se tasi mai filifili o mea leaga ua fai ma vaisu. O le Alii o lo tatou leoleo mamoe ma e leai se mea tatou te matitiva ai pe a tatou faalagolago atu i le mana o le Togiola. Ou te iloa e mafai e le Alii ma o le a Ia faasaolotoina mai lē ua nofopologa i mea ua fai ma vaisu, aua e pei ona folafola mai e le Aposetolo o Paulo, “Ou te mafaia mea uma lava i le faamalosi mai o Keriso ia te au” (Filipi 4:13). Ou te tatalo, ou uso e ma tuafafine, ina ia faasaolotoina i latou oe o loo tauivi ma lenei luitau i lenei taimi i o latou olaga, ma e faia ai ma le lotomaualalo i le suafa o Iesu Keriso, amene.
Show References
-
1. O se nauna, vaisu e tolu ona uiga, o le tasi o le “lolo atu i se matai” audioenglish.net/dictionary/addiction.htm.
-
2. Tagai i le National Institute on Drug Abuse, Drugs, Brains, and Behavior—the Science of Addiction (2010), 18, drugabuse.gov/scienceofaddiction/sciofaddiction.pdf.
-
3. Tagai i le Erika Potter, “Drug Deaths Overtake Auto Deaths in Utah,” Dec. 2009, universe.byu.edu/node/4477.
-
4. Tagai i le National Institute on Drug Abuse, “The Neurobiology of Drug Addiction,” section IV, no. 30, drugabuse.gov/pubs/teaching/teaching2/teaching5.html; tagai foi i le drugabuse.gov/funding/budget08.html.


text:
Ianuari: O Le Aiga Atua
“Matou te talitonu i le Atua, le Tama Faavavau, ma Lona Alo o Iesu Keriso, ma le Agaga Paia” (Mataupu Faavae o le Faatuatua 1:1).
O otootoga i lenei iunite o le a fesoasoani i le autalavou e aoao i le auala e faamalolosia ai lo latou faatuatua i sui o le Aiga Atua a o latou suesueina tusitusiga paia ma faasoa atu a latou molimau i isi. O le a latou maua se aafiaga e ala i le mulimuli i le taitaiga a le Agaga Paia i a latou taumafaiga e aoao mai ma aoao atu le talalelei. Uunai i latou e fai ni fesili e uiga i mea o loo latou aoaoina, ia saili e aoao atili, ma fefaasoaai ma isi i mea latou te iloaina.
Otootoga e filifili mai ai i le masina lenei:
- E faapefea ona fesoasoani mai le Agaga Paia ia ou aoao?
- E mafai faapefea e le suesueina o tusitusiga paia ona fesoasoani ia te au e aoao e uiga i le Tama Faalelagi?
- E mafai faapefea ona ou fesoasoani i isi ia aoao e uiga i le Tama Faalelagi?
- E mafai faapefea ona ou aoao ia iloa le aao o le Tama Faalelagi i mea uma?
- E faapefea ona fesoasoani mai le Agaga Paia ia te au e aoao atu le talalelei?
Faaaliga i le faiaoga
I le faagasologa o lenei iunite, atonu e te manao e toe faamanatu atu i le autalavou o suafa o le Atua e paia (tagai MF&F 63:61). Uunaia i latou e faaaoga ma le migao ma le faaaloalo nei suafa.


text:
E LE O LE AITU E FAITATALA A AE O FAFINE AULOTU
LAGOLAGO FAIPELE LE MOLIMAU A LE AITU FA’ASAGA FAIFEAU
O le molimau a le Faipele lea na o i ai le aulotu e tau su’e, pe moni o le latou faifeau lea o lo o maito ai le isi mafine o le latou aulotu, na taua ai e le Faipele e faapea, o le mafine lea na ma’itaga na mafua mai i le la mafutaga ma lana faifeau, lea na mapuna a’e i luga ina ua oso lona ma’i aitu.
E le gata la ua manino le molimau a le faipele, ae ua faaiu se suesuega sa faia e tagata o le aulotu a le alii faifeau lea o lo o tuuaia i le ma’ito ai o se tamaitai o lana aulotu, e le o le ma’i aitu na maua ai le mafine o lo o aafia na mafua ai ona aliali le tupua lilo a le leoleo mamoe, ae na mafua ona mapuna i luga lenei mataupu, o le faitatala ma le fela’ula’ua’i tala o fafine o le aulotu.
Fai mai le molimau na momoliina maia le mataupu lenei i le Samoa News, o le isi mafine lea sa muamua uei uei ma le faifeau, na alu ma toe faasalalau le tala ina ua kipi motu o ia e le leoleo mamoe.
“O le auku kogu lava lega o le vevesi e pei oga kula’i mai i kokogu o le makou au loku, ua koe faasalalau lava e le au foga uumi sa o muamua i le faifeau le mea ua kupu, ina ua le fiafia ua pa le pomu a si faifeau i le isi mafine ae misi akoa ai lakou,” o le tala ata lea a le molimau.
O le vevesi lenei na tulai mai i le masina na te’a nei, ina ua mapuna tala e faatatau i se mafine o le aulotu ua ma’ito i le latou faifeau.
O le tala na salalau i le taimi na taumafai ai tagata o le aiga e nofo ai le mafine na aafia e faafilemu le ma’i aitu na aafia ai o ia, peitai na faateia tagata ina ua fasa mai le aitu, e fasa mai i le igoa o le faifeau, ma mafua ai loa ona ave manatu o tagata o le aiga ma le aulotu, i le mafuaaga ua manu a’e ai le igoa o si faifeau.
Na mulimuli ane ina ua manino le mata o le vai, o le mafine lea na oso lona ma’i aitu, ua tau lona 3 masina, ma o lana ma’itaga o lo o ta’u ai le faifeau.
O le taimi lava na mapuna a’e ai le tala i luga ma le toe vaaia ai le faifeau i le aulotu, ua le toe alu foi i se lotu e oo mai lava i le taimi nei.
Fai mai le molimau, ua maea ona uia e le aigao le faifeau tu ma aga e masani ai le atunuu i le aiga o le mafine o lo o aafia, peitai e lei oo atu lava le aiga e faia sa latou leleiga ma le aulotu, ona o lo o tiga o latou loto i le mea ua tupu.
Ui o lea, ua taumafai ni isi o le aulotu e toe tuu faatasi le aulotu ma taumafai e faailoa i ai, o mea sa tutupu o ui fanafana ia a le fili o lo o tafana mai, ona o le taumafai e lepeti le aulotu ma faavaivai tagata o lo o saili i le suafa o le Alii


text:
O ai le Agaga Paia?
Fesili: O ai le Agaga Paia?
Tali: O le tele ia o manatu sese e uiga i le galuega a le Agaga Paia. O isi ua manatu o le Agaga Paia o se malosiaga ae e le o mautinoa Lana matafaioi. O isi ua talitonu o le Agaga Paia o le mana o le Atua e le feutaga'i ma tagata uma ae na o e mulimuli ia Keriso ua tuuina atu iai lea avanoa. Ae o le a le tala a le Tusi Paia e uiga i le galuega moni a le Agaga Paia? Faigofie ia -- o loo fai mai le Tusi Paia o le Agaga Paia o le Atua lava Ia. O loo ta'u mai foi e le Tusi Paia ia te i tatou e uiga i le Agaga Paia o Ia o le Peresona, o Le ua iai le mafaufau, o faalagona, atoa ma le loto fuatia ifo.
O le mea moni lava o le Agaga Paia o le Atua ma o loo tusia lea i le tele o Tusi e aofia ai ma le Galuega e 5:3-4. I lea fuaiupu, o loo fesili Peteru ia Anania pe aisea ua ia pepelo ai i le Agaga Paia; ua ia fai atu foi ia te ia, ua e "le pepelo i tagata, a o le Atua." O loo manino mai lava iina, o le pepelo i le Agaga Paia o le pepelo lava lea i le Atua. Ia tatou iloa foi o le Agaga Paia o le Atua lava lea aua ua ia te Ia uiga poo le natura atoa o le Atua. O se faataitaiga, o le Agaga Paia e iai i soo se mea e pei ona la le Salamo e 139:7-8 "Ou te alu ea ifea ai lou Agaga? Ou te sola ifea ai ou luma? Afai ou te alu ae i le lagi, o iai lava oe; afai ou te fofola so'u moega i seoli, faauta, o i ai lava oe." I le I Korinito 2:10-11, o loo ta'ua mai ai le isi uiga o le Agaga Paia, o le iloa lea o mea uma. "A ua faaalia mai ia mea e le Atua ia te i matou e Lona Agaga; aua e suesue ifo le Agaga i mea uma, o mea loloto foi a le Atua. Po o ai foi se tagata ua iloa mea a le tagata, ua na o le agaga o le tagata o loo i totonu ia te ia? E faapea foi ona le iloa e se tasi mea a le Atua, ua na o le Agaga o le Atua."
Tatou te iloa lava o le Agaga Paia o le Peresona lava ona o loo ia te Ia le manatu, faalogona, atoa ma le loto fuatia ifo. O le Agaga Paia e manatunatu ma Na te iloa mea uma (I Korinito 2:10). E mafai ona tiga le Agaga Paia (Efeso 4:30). E fautua le Agaga mo i tatou (Roma 8:26-27). E faia filifilga a le Agaga Paia e pei ona finagalo i ai o Ia (I Korinito 12:7-11). O le Agaga Paia o le Atua lava Ia, o le "Peresona" lona tolu o le Atua. I Lona itu Atua, e mafai e le Agaga Paia ona faia galuega o le Fesoasoani ma Aoao e pei lava ona folafolaina mai e Iesu (Ioane 14:16,26; 15:26).
Toe taga'i i le itulau ua faaliliuina i le gagana Samoa
O ai le Agaga Paia?


text:
Mataupu 18
Ua manatu le Tupu o Lamonae o Amona o le Agaga Silisili lea—Ua aoao e Amona le tupu e uiga i le Foafoaga, e uiga i mea e faia e le Atua i tagata, ma e uiga i le togiola e oo mai e ala mai ia Keriso—Ua talitonu Lamonae ma ua pau i le eleele e pei ua oti. E tusa o le 90 T.L.M.
1 Ma sa oo ina faatonu atu le tupu o Lamonae ia tutulai mai ana auauna ma molimau mai i mea uma ia sa latou vaai i ai e uiga i le mataupu.
2 Ma ina ua uma ona latou molimau atu uma i mea na latou vaai i ai, ma ua iloa ai e ia le faamaoni o Amona i le faasaoina o ana lafu manu, ma e uiga foi i lona mana tele i le fepaiaiga e tetee atu ia te i latou o e na saili e fasioti ia te ia, sa ofo tele o ia, ma fai mai: E moni lava, ua sili atu lenei nai lo o se tagata. Faauta, pe le o le Agaga Silisili ea lenei o le ua ia auina mai faasalaga tetele faapea i luga o lenei nuu, ona o lo latou fasioti tagata?
3 Ma sa latou tali atu i le tupu, ma fai atu: Pe o ia o le Agaga Silisili po o se tagata, matou te le iloa; ae ona pau lenei o le mea ua matou iloa, e ale mafai ona fasiotia o ia e fili o le tupu; pe mafai foi ona latou faataapeapeina o lafu manu a le tupu pe a faatasi o ia ma i matou, ona o lona atamai ma lona malosi tele; o lea, ua matou iloa ai o ia o se uo a le tupu. Ma o lenei, le tupu e, matou te le talitonu ua i ai i se tagata se mana tele faapea, ona ua matou iloa e le mafai ona fasiotia o ia.
4 Ma o lenei, ina ua uma ona faalogo mai o le tupu i nei upu, sa ia fai mai ia te i latou: Ua ou iloa nei o ia o le Agaga Silisili; ma ua afio mai o ia i le taimi nei e faasao o outou ola, ina ia le mafai ona ou afasioti ia te outou e pei ona sa ou faia i o outou uso. O lenei o le Agaga Silisili lenei na tautatala e uiga i ai o tatou tamā.
5 O lenei o le uputuu lenei a Lamonae, lea na ia maua mai i lona tamā, e faapea ua i ai se aAgaga Silisili. Peitai e ui ina sa latou talitonu i se Agaga Silisili, sa latou manatu o soo se mea sa latou faia ua saʼo; e ui i lea, sa amata ona matau tele Lamonae, i le fefe neʼi meaane ua ia faia le mea sese i le fasioti o ana auauna;
6 Aua sa ia fasiotia le toatele o i latou ona sa faasalalauina e o latou uso a latou lafu manu i le nofoaga o le vai; ma o lea, na fasioti ai i latou ona sa latou tuu a latou lafu manu ia faasalalauina.
7 O lenei sa avea ma masani a nei sa Lamanā le tutu i tafatafa o vai o Sevusa e faasalalau lafu manu a tagata, ina ia mafai ona latou tutuli ese atu ai i o latou lava laueleele le tele o manu e faasalalauina, ona o se masani lea o le faia o le vete i totonu o i latou.
8 Ma sa oo ina fesili mai le tupu o Lamonae i ana auauna, fai mai: O fea o i ai lenei tagata ua i ai lena mana tele faapea?
9 Ma sa latou fai atu ia te ia: Faauta, o loo fafaga e ia au solofanua. O lenei sa poloaiina e le tupu ana auauna, ae lei oo i le taimi lea na faainu ai a latou lafu manu, ia latou saunia ana solofanua ma ana kariota, ma momoli atu o ia i le laueleele o Nifae; ona sa i ai se aiga tele sa filifilia e faia i le laueleele o Nifae, e le tamā o Lamonae, o le sa tupu i le laueleele atoa.
10 O lenei ina ua faalogo mai le tupu o Lamonae o loo sauni e Amona ana solofanua ma ana kariota sa atili ofo o ia, ona o le faamaoni o Amona, ua fai mai: E moni e lei i ai lava se auauna i totonu o au auauna uma sa faamaoni e pei o lenei tagata; ona e oo i au poloaiga uma ua ia manatua ia faia i latou.
11 O lenei ua ou iloa moni lava o le Agaga Silisili lenei; ma ou te manao ia te ia ia sau i totonu ia te au, ae ou te fefe.
12 Ma sa oo ina ua uma ona saunia e Amona o solofanua ma kariota mo le tupu ma ana auauna, sa alu atu o ia i totonu i le tupu, ma sa vaai atu o ia ua sui foliga o le tupu; o lea na ia tau foi ai i fafo mai ona luma.
13 Peitai sa fai mai se tasi o auauna a le tupu ia te ia, Rapana e, o lona uiga, pe a faaliliuina, o le tupu mamana po o le tupu silisili, i lo latou manatu i o latou tupu ua mamana lava i latou; ma sa faapea ona ia fai atu ia te ia: Rapana e, ua finagalo le tupu ia e nofo mai.
14 O lea na liliu atu ai e Amona o ia lava i le tupu, ma fai atu ia te ia: Le tupu e, o se a se mea ua e finagalo i ai ou te faia mo oe? Ma sa le tali mai le tupu ia te ia mo le va o se itula, e tusa ma la latou taimi, ona sa le iloa e ia se mea e tatau ona ia fai mai ia te ia.
15 Ma sa oo ina toe fai atu Amona ia te ia: O le a se mea ua e finagalo i ai mai ia te au? Peitai sa le tali mai lava le tupu ia te ia.
16 Ma sa oo ina ua faatumuina Amona i le Agaga o le Atua, o lea na ia iloa ai amanatu o le tupu. Ma sa ia fai atu ia te ia: Pe ona ua e faafofoga ea sa ou puipuia au auauna ma au lafu manu, ma fasioti le toafitu o o latou uso i le maata ma le pelu, ma sala ese lima o isi, ina ia puipuia ai au lafu manu ma au auauna; faauta, o le pogai ea lenei ua e ofo ai?
17 Ou te fai atu ia te oe, o le a ea le mea, ua e ofo tele ai faapea? Faauta, o au o se tagata, ma o au o lau auauna; o lea, soo se mea e te finagalo i ai ua saʼo, o le mea lena ou te faia.
18 O lenei ina ua faalogo mai le tupu i nei upu, sa toe ofo o ia, ona ua iloa e ia ua mafai e Amona ona ailoa ona mafaufauga; ae e ui i lea, sa tatala e le tupu o Lamonae lona fofoga, ma fai mai ia te ia: O ai ea oe? O oe ea o le Agaga Silisili lena, o le ua ia esilafiaina mea uma?
19 Sa tali atu Amona ma fai atu ia te ia: E le o au lea.
20 Ma sa fai mai le tupu: E faapefea ona e iloa mafaufauga o loʼu loto? E mafai ona e tautala mai ma le lototele, ma faamatala mai ia te au e uiga i nei mea; ma faamatala mai foi ia te au po o le a le mana na e fasiotia ma sala ese ai lima o oʼu uso, o e na faataapeapeina aʼu lafu manu—
21 Ma o lenei, afai e te faamatala mai nei mea ia te au, soo se mea e te manao i ai ou te avatu ia te oe; ma afai e manaomia ai, ou te leoleoina oe i au autau; peitai ua ou iloa ua sili atu lou mamana nai lo i latou uma; e ui i lea, soo se mea e te manao i ai mai ia te au, ou te tuu atu ia te oe.
22 O lenei ona sa poto Amona, ae sa le gaoia, sa ia fai atu ai ia Lamonae: E te faafofoga mai i aʼu upu, pe afai ou te faamatala atu ia te oe po o le a le mana na ou faia ai nei mea? Ma o le mea lenei ou te manao i ai mai ia te oe.
23 Ma sa tali mai le tupu ia te ia, ma fai mai: Ioe, o le a ou talitonu i au upu uma. Ma sa faapea ona maua o ia i le taufaasee.
24 Ma sa amata ona tautala atu o Amona ia te ia ma le alototele, ma fai atu ia te ia: E te talitonu ea e i ai se Atua?
25 Ma sa tali mai o ia, ma fai mai ia te ia: Ou te le iloa le uiga o lena mea.
26 Ma ona fai atu lea o Amona: E te talitonu ea o loo i ai se Agaga Silisili?
28 Ma sa fai atu Amona: O le Atua lena. Ma sa toe fai atu Amona ia te ia: E te talitonu ea o lenei Agaga Silisili, o lē o le Atua lea, na foafoaina mea uma ua i le lagi ma i le lalolagi?
29 Ma sa tali mai o ia: Ioe, ou te talitonu o ia na foafoaina mea uma ua i le lalolagi; ae ou te le iloa le lagi.
30 Ma sa fai atu Amona ia te ia: O le lagi o se nofoaga lea ua afio ai le Atua ma ana agelu paia uma.
31 Ma sa fai mai le tupu o Lamonae: Pe ua i luga aʼe ea o le lalolagi?
32 Ma sa fai atu Amona: Ioe, ma ua silasila mai o ia i lalo i le fanauga uma a tagata; ma ua silafia e ia amafaufauga ma faamoemoega uma o le loto; aua o lona aao na foafoaina ai i latou uma lava mai i le amataga.
33 Ma sa fai mai le tupu o Lamonae: Ou te talitonu i nei mea uma ua e tautala mai ai. Pe na auina mai ea oe mai le Atua?
34 Sa fai atu Amona ia te ia: O au o se tagata; ma o le atagata i le amataga sa foafoaina e tusa ma foliga o le Atua, ma ua valaaulia au e lona Agaga Paia ou te eaoao atu nei mea i lenei nuu, ina ia mafai ona aumai i latou i le malamalama o mea ua tonu ma moni;
35 Ma ua nofo i totonu ia te au se vaega o lena aAgaga, lea ua ia tuuina mai ia te au le emalamalama, ma le mana foi e tusa ma loʼu faatuatua ma manaoga ia ua i ai i le Atua.
36 O lenei ina ua uma ona fai atu e Amona nei upu, sa ia amata mai i le foafoaga o le lalolagi, ma le foafoaga foi o Atamu, ma faamatala atu ia te ia mea uma e uiga i le pau o le tagata, ma afaamatala ma fola atu i ona luma talafaamaumau ma etusitusiga paia a le nuu, ia na fetalaia e iperofeta, seia oo mai i lalo i le taimi na tuua ai e lo latou tamā o Liae, Ierusalema.
37 Ma sa ia faamatala atu foi ia te i latou (ona o le tupu ma ana auauna sa tautala atu i ai) malaga uma a o latou tamā i le vao, ma o latou mafatiaga uma i le fia aai ma le fia feinu, ma o latou puapuaga, ma isi mea faapena.
38 Ma sa ia faamatala atu foi ia te i latou e uiga i fouvalega a Lamana ma Lemuelu, ma atalii o Isamaeli, ioe, o a latou fouvalega uma sa ia faamatala atu ia te i latou; ma sa ia faamalamalama atu foi ia te i latou talafaamaumau ma tusitusiga paia uma mai le taimi na tuua ai e Liae Ierusalema seia oo mai i lalo i le taimi nei.
39 Ae sa le ona pau lea; ona sa ia faamalamalama atu foi ia te i latou le afuafuaga o le togiola, lea na saunia mai le faavaega o le lalolagi; ma sa ia faailoa atu foi ia te i latou e uiga i le afio mai o Keriso, ma sa ia faailoa atu ia te i latou galuega uma a le Alii.
40 Ma sa oo ina ua uma ona fai atu e ia nei mea uma, ma faamalamalama atu ia mea i le tupu, sa oo ina talitonu le tupu i ana upu uma.
41 Ma sa amata ona ia tagi atu i le Alii, ua fai atu: Le Alii e, ia e alofa mutimutivale mai; ia i ai i oʼu luga, ma luga o loʼu nuu, lou alofa mutimutivale, e tusa ma lou aalofa mutimutivale tele ua i ai ia te oe i luga o le nuu o Nifae.
42 Ma o lenei, ina ua uma ona fai mai e ia nei upu, sa pau o ia i le eleele, e peiseai ua oti o ia.
43 Ma sa oo ina ave o ia e ana auauna ma avatu o ia i totonu i lana masiofo, ma faataoto o ia i luga o se moega; ma sa taoto o ia mo le va o ao e lua ma po e lua e peiseai ua oti o ia; ma sa fetagisi faanoanoa lana masiofo, ma ona atalii, ma ona afafine i ona luga, e tusa ma le tu a sa Lamanā, ua fetagisi aueue lava i le toesea o ia.


text:
LAUMOLI: E leai ni ova taimi a leoleo e maua
Na te’ena e le Sui Komesina o le Matagaluega o Leoleo, tu’uaiga mai ni isi o leoleo o le Toese i Tafuna e fa’apea, ua leva ona tatau ona maua ova taimi a leoleo, peita’i o ia o lo o mafua ai le fa’aletonu, ona o lo o musu e saini le fa’amaoniga mo le totogia o ova taimi.
Saunoa le tofa ia Leseiau Laumoli ina ua fesiligia e le Samoa News i le aoauli ananafi, e leai ni ova taimi a leoleo uma lava a le matagaluega e maua, ona e le gafatia e le tupe a le matagaluega o lo o i ai ona tau fa’asoasoa ova taimi e pei ona taua.
Sa ia taua, o le mataupu lenei ua mae’a ona fa’amanino i vaega uma lava o le matagaluega o leoleo, peita’i e foliga mai o lea lava e taumafai e una’i ma fesiligia tulaga o latou ova taimi.
“E le na o leoleo o le falepuipui o lo o a’afia, o lo’o aofia uma ai lava isi vaega o le matagaluega e pei o le lala i Tafuna, Fagaitua atoa ai ma Fagatogo nei,” o le saunoaga lea a Laumoli.
“O le mea moni lava, e leai ni ova taimi e maua, e le gafatia e tupe a le matagaluega ona fa’atupe itula sa galulue ova taimi ai leoleo.”
Saunoa Laumoli, o le mataupu i ova taimi na afua mai ina ua le lava tagata faigaluega, ma galulue ai loa isi sifi o le Ofisa o leoleo ta’i 12 itula i le sifi e tasi, peita’i ina ua mae’a le fa’auuga o leoleo fou ia na faia i ni nai masina e le’i mamao atu, na mafai ai loa ona toe fa’aopoopo tagata faigaluega i le matagaluega, ma toe fa’afo’i ai loa sifi a vaega eseese o le matagaluega i le aofa’i e tolu sa i ai muamua.
“O le taimi nei la, e le toe mana’omia nisi e galulue ova taimi aua o lea ua toe atoa le aofa’i o sifi ma ua feololo nai tagata faigaluega ua i ai ina ua fa’au’u mai leoleo fou i totonu o le matagaluega,” o le saunoaga lea a Laumoli.
Na taua e se tagata faigaluega mai le toese i Tafuna na valaau atu i le Samoa News, o le ripoti lea ua o’o atu ia te i latou, e na o leoleo lava o le toese e agava’a i le totogiina o latou ova taimi, peita’i ua tuai ona maua ona e le o mana’o le Sui Komesina e saini le pepa e fa’amaonia ai.
Na taua fo’i e le molimau, o le masina o Me na amata galulue ova taimi mai ai i latou seia o’o mai i le taimi na fa’au’u ai leoleo fou, o iina lea na fai ai loa le fa’aiuga e toe fo’i sifi a le matagaluega i le aofa’i e tolu sa i ai, ma taofia ai loa le toe galulue ova taimi o leoleo uma lava mai le ta’i 12 itula, ae o le a toe fo’i lava i le ta’i 8 itula e galulue ai.
O le mataupu fo’i lenei na tofu atu i luga o le polokalame a le ali’i kovana i se tasi o aso To’ona’i, ina ua fesiligia e le to’alua o se ali’i leoleo le afioga Togiola Tulafono, i le mafuaaga ua ala ai ona galulue ta’i 12 itula leoleo ae o lea e na o le ta’i 8 itula o lo’o totogi.
Na fesiligia fo’i e le to’oto’o lea le ali’i kovana, pe i ai se tulafono a le feterale e fa’ataga ai ona galulue ova taimi tagata faigaluega i le maualuga e o’o atu i le ta’i 12 itula, lea na tali ai le ali’i kovana, e mafai lava ona galulue fa’apena tagatafaigaluega, pe afai o se manaoga e mafua mai i le le lava lea o tagata faigaluega.
Na fa’amaonia fo’i e le kovana i lana polokalame lea, o le a ia fesiligia fa’atonu o matagaluega i le mafuaaga ua ala ai ona galulue ova taimi leoleo, atoa ai ma lana fautuaga, o le a ia fautuaina fo’i le teutupe ina ia totogi ova taimi o tagata faigaluega.


text:
Mataupu Faavae Faaleaoaoga Faavae Autu
1. Aiga Atua
E tolu peresona mavaevae i le Aiga Atua: o Le Atua le Tama Faavavau; o Lona Alo o Iesu Keriso; ma le Agaga Paia (tagai i le Mataupu Faavae o le Faatuatua 1:1Galuega 7:55–56).E i ai i le Tama ma le Alo ia tino o aano ma ivi, a o le Agaga Paia o le peresona agaga (tagai i leMF&F 130:22–23).E ui ina mavaevae sui o le Aiga Atua ma a latou matafaioi tumaoti, ae e tasi lava lo latou faamoemoega. Ua atoatoa a’ia’i lo latou lotogatasi ina ia faataunuuina le fuafuaga paia a le Tama Faalelagi o le faaolataga.
Mau e faatatau i ai: Kalatia 5:22–23; MF&F 76:22–24
2. Ata o le Faaolataga
I le olaga i le muai olaga, sa folasia ai e le Tama Faalelagi se fuafuaga e mafai ai e i tatou ona avea faapei o Ia ma maua ai tino ola pea ma le ola e faavavau (tagai i le Mose 1:39).E faatatau le mau i lenei fuafuaga o le ata o le faaolataga, o le fuafuaga sili o le fiafia, o le fuafuaga o le togiola, ma le fuafuaga o le alofa mutimutivale (tagai i le Alema 42:5, 8, 11, 15). O le fuafuaga e aofia ai le Foafoaga, o le Pau, o le Togiola a Iesu Keriso, o le Toetu, o le Faamasinoga Mulimuli, ma tulafono uma na tuuina mai e le Atua, o sauniga, aoaoga faavae, ma poloaiga. O le filifiliga saoloto, o le tomai e filifili ai ma galue ai mo i tatou lava ia, e taua foi i le fuafuaga a le Tama Faalelagi.Ua saunia le Agaga Paia e taialaina i tatou i a tatou filifiliga.
Ona o le ata o le faaolataga, ua mafai ai ona faaatoatoaina i tatou e ala i le Togiola, maua le atoaga o le fiafia, ma ola e faavavau i le afioaga o le Atua.E mafai ona tumau a tatou sootaga faaleaiga e oo i le faavavau.
Mau e faatatau i ai: Kenese 1:26–27; 2 Nifae 2:25; 31:19–20; Mose 6:52–62; Aperaamo 3:22–26; “O Le Aiga: O Se Folafolaga i le Lalolagi”
3. Togiola a Iesu Keriso
E na o Iesu Keriso e mafai ona faia se Togiola e atoatoa a’ia’i. O Lana Togiola e aofia ai Lona mafatia mo a tatou agasala i le Faatoaga o Ketesemane, o Lona maliu i luga o le satauro, ma Lona Toetu mai le tuugamau. E le gata i mafatiaga mo a tatou agasala, ae na Ia tauaveina foi i Ona luga o tatou tiga, o ma’i, ma vaivaiga (tagai i le Alema 7:11–13). Na faatoilaloina e Iesu Keriso le oti faaletino ma le oti faaleagaga. Ona o Lana Togiola, o le a toetutu ai tagata uma (tagai i le1 Korinito 15:20–22). O i latou e salamo, usiusitai i poloaiga, mauaina sauniga faaola, ma tausia a latou feagaiga o le a mauaina le meaalofa o le ola e faavavau (tagai i le Mataupu Faavae o le Faatuatua 1:3).
Mau e faatatau i ai: Isaia 53:3–5; Luka 24:36–39; 2 Nifae 2:27; 25:23, 26; Iakopo 4:11; MF&F 18:10–11; 19:16–19; 76:40–41; “O Le Keriso Soifua: O Le Molimau a le Au Aposetolo”
4. Tisipenisione, Liliuese, ma le Toefuataiga
O le tisipenisione o se vaega o taimi lea o le a faaalia ai e le Alii Ana aoaoga faavae o le talalelei, sauniga, ma le perisitua.O se vaitaimi lea e i ai i le Alii e lē itiiti ifo ma le toatasi se auauna tofia o lē e umia le perisitua paia ma e i ai le tiute paia e tufa atu, pe folafola atu, le talalelei i e o nofoia le lalolagi. O le taimi nei o loo tatou ola i le tisipenisione mulimuli—o le tisipenisione o le atoaga o taimi (tagai i leEfeso 1:10).
E tulai mai le liliuese pe a fulitua tagata mai mataupu faavae o le talalelei ma ua le toe i ai ki o le perisitua (tagai i le 2 Tesalonia 2:1–3). Na tulai mai vaitau o le liliuese masani i le talafaasolopito o le lalolagi, e masani ona sosoo ai ma se tisipenisione fou pe a toefuatai mai e le Alii Ana aoaoga faavae, sauniga, ma le perisitua (tagai i le Galuega 3:19–21).
O le toefuataiga e faasino i le toefaavaeina e le Atua o upumoni ma sauniga o Lana talalelei i tagata i le fogaeleele. O le toefuataiga aupito lata mai nei ma le faaiu (e masani ona faasino i ai “o le Toefuataiga”) na amata i le 1820 ina ua faaali atu le Atua le Tama ma Lona Alo, o Iesu Keriso ia Iosefa Samita i le tali atu i ana tatalo (tagai i leIosefa Samita—Talafaasolopito 1:15–20). Ua toefuatai mai le atoaga o le talalelei, ma o Le Ekalesia a Iesu Keriso o le Au Paia o Aso e Gata Ai o “le ekalesia moni ma ola e tasi i luga o le fogaeleele atoa” (MF&F 1:30).
Mau e faatatau i ai: Isaia 29:13–14; Tanielu 2:44–45; Faaaliga 14:6–7
5. Perofeta ma Faaaliga
O le perofeta o se tagata lea ua tofia e le Atua e saunoa mo Ia (tagai i leAmosa 3:7).E molimau mai perofeta ia Iesu Keriso ma aoao atu Lana talalelei.Latou te faalauiloa mai le finagalo o le Atua ma lona tulaga moni.I nisi o taimi, latou te valoia mea e tutupu i le lumanai.Ua valaauina e le Atua ia perofeta e saunoa mo Ia i o tatou taimi (tagai i leMF&F 1:38).
O faaaliga o fesootaiga ia mai le Atua i Ana fanau. A oo ina faailoa mai e le Alii Lona finagalo i le Ekalesia, e fetalai mai o Ia e ala mai i Lana perofeta. O tusitusiga paia —o le Tusi Paia, Tusi a Mamona, Mataupu Faavae ma Feagaiga, ma le Penina Tau Tele —o loo i ai faaaliga na tuuina mai e ala mai i perofeta anamua ma aso e gata ai. O le Peresitene o Le Ekalesia a Iesu Keriso o le Au Paia o Aso e Gata Ai o le perofeta lea a le Atua i le lalolagi i ona po nei.
E mafai e tagata taitoatasi ona maua faaaliga e fesoasoani ai ia i latou i mea patino latou te manaomia, o tiutetauave, ma fesili ma fesoasoani ai e faamalolosia a latou molimau. O le tele o faaaliga i taitai ma tagata o le Ekalesia e maua mai e ala i uunaiga ma mafaufauga mai le Agaga Paia. E fetalai le Agaga Paia i le mafaufau ma le loto i se leo itiiti, filemu (tagai i leMF&F 8:2–3). E mafai foi ona oo mai faaaliga e ala mai i faaaliga vaaia, o miti, ma asiasiga a agelu.
Mau e faatatau i ai: Salamo 119:105; Efeso 4:11–14; MF&F 21:4–6
6. Perisitua ma Ki o le Perisitua
O le perisitua o le pule ma le mana ua tuuina mai e le Atua i alii i le lalolagi e galulue ai mo Ia. E lua perisitua i le Ekalesia, o le Arona ma le Mekisateko (tagai i leMF&F 107:1, 6). Ua tuuina atu ki o le perisitua i alii e taitai ai le malo o le Atua i le lalolagi. E ala atu i nei ki, ua mafai ai ona faatagaina e e umia le perisitua e talai atu le talalelei, faatautaia ia sauniga o le faaolataga, ma pulea le malo o le Atua i le lalolagi. O i latou uma e auauna atu i le Ekalesia, e tofia i lalo o le taitaiga a le o loo umia ki o le perisitua. O le mea lea, ua i ai ia i latou le aia tatau i le mana e manaomia e auauna atu ai ma faataunuu tiutetauave o o latou valaauga.
Na foafoaina e le Atua ma pulea le lagi ma le lalolagi e ala i le mana o le perisitua. O le mana lea ua Ia togiolaina ai ma faaeaina Lana fanau. E tuuina atu e le Atua le pule o le perisitua i alii agavaa e auai i le Ekalesia e mafai ai ona latou galulue i Lona suafa mo le faaolataga o Ana fanau.O loo avanoa faamanuiaga o le perisitua mo tagata uma—alii, tamaitai, ma tamaiti.
Mau e faatatau i ai: Mataio 16:19; MF&F 13; 50:26–27; 84:19–20, 33; 107:8; 121:36, 41–42
7. Sauniga ma Feagaiga
O le sauniga o se faatinoga paia, aloaia e i ai lona uiga faaleagaga. E aoao mai e sauniga taitasi upumoni faaleagaga. O sauniga o le faaolataga e faia i le pule o le perisitua ma i lalo o le taitaiga a i latou o e umia ki o le perisitua. O nisi sauniga e taua mo le faaeaga ma ua ta’ua o sauniga faaola. E aofia ai le papatisoga (tagai i le Ioane 3:5; e faafouina i le sauniga o le faamanatuga), faamauga (tagai i leGaluega 2:36–38), ma, mo alii, faauuga i le Perisitua Mekisateko (tagai i le MF&F 84:33–34). O isi sauniga faaola—o le faaeega paia ma le faamauga o le faaipoipoga —e na o malumalu e faatino ai. O le malumalu o se tasi o nofoaga e aupito paia i le fogaeleele. O le maota o le Alii. O sauniga faaola uma e mafai foi ona faatinoina e isi e fai ma sui i totonu o le malumalu mo e ua maliliu. O sauniga sui, e faatoa aoga lava pe a talia e tagata ua maliliu i le lalolagi o agaga ma faamamaluina feagaiga e faatatau i ai (tagai i le MF&F 138:32–34, 58).
O sauniga faaola uma o le perisitua e o faatasi ma feagaiga. O le feagaiga o se maliega paia lea i le va o le Atua ma le tagata. E tuuina mai e le Atua ia tuutuuga mo le feagaiga, ma e tatou te ioe e faia le mea Na te poloai mai tatou te faia. Ona folafola mai lea e le Atua o faamanuiaga patino mo lo tatou usiusitai. O le faamanatuga e mafai ai ona tatou faafouina ia feagaiga tatou te osia ma le Alii.
O isi sauniga, e pei o le faamanuiaina o e mama’i ma le faaigoaina ma le faamanuiaina o tamaiti, e taua foi mo lo tatou atina’ega faaleagaga.
Mau e faatatau i ai: Esoto 19:5–6; Esekielu 11:20; 1 Korinito 15:29; Alema 30:3; MF&F 42:78; 82:10; 136:4; Mataupu Faavae o le Faatuatua 1:3, 4
8. Faaipoipoga ma le Aiga
O le faaipoipoga i le va o se alii ma se tamaitai, ua faauuina e le Atua, ma o le aiga o le totonugalemu lea o Ana fuafuaga o le faaolataga ma le fiafia (tagai i le Kenese 2:24).Ua i ai i matua se tiute o le fanafanau ma uluuluola ai le lalolagi, e tausia a latou fanau i le alofa ma le amiotonu, ma ia tuuina atu i ai mea e manaomia faaletino ma le faaleagaga.O le tane ma le ava ua i ai se tiutetauave paia e alofa ma tausi e le tasi le isi.O le a mafai ona maua le fiafia i le olaga faaleaiga pe a faavae i aoaoga a le Alii o Iesu, e pei o le faatuatua, tatalo, salamo, faamagaloga, faaaloalo, alofa, agalelei, galuega, ma gaoioiga faafiafia lelei. (Tagai “O Le Aiga: O Se Folafolaga i le Lalolagi.”
Mau e faatatau i ai: Salamo 127:3; MF&F 131:1–4; 132:15–20
9. Poloaiga
O poloaiga o tulafono ia ma mea e manaomia e tuuina mai e le Atua i le tagata. A tatou tausia feagaiga, ua tatou faailoa atu lo tatou alolofa i le Alii ma maua ai faamanuiaga mai ia te Ia (tagai i leLevitiko 26:3–12; Ioane 14:15; Mosaea 2:41). Ua poloaiina i tatou e alolofa i le Atua ma o tatou loto atoa, agaga, ma le mafaufau ma ia i ai le alofa faa-Keriso mo isi (tagai i leMataio 22:36–39; Ioane 13:34–35).
Na faaalia ia Mose anamua ia Tulafono e Sefulu, ma o loo taua lava i le taimi nei (tagai i leEsoto 20:3–17). E aofia ai le tausiga o le aso Sapati ia paia (tagai i leEsoto 20:8–11; Isaia 58:13–14; MF&F 59:9–13), tausiga o le tulafono o le ola mama (tagai i leEsoto 20:14; Kenese 39:7–9; Alema 39:9), ma le faamaoni (tagai i le Esoto 20:16). O faataitaiga o isi tulafono e aofia ai le totogiina o se sefuluai atoa (tagai i leMalaki 3:8–10), anapogi (tagai i leIsaia 58:6–7), tatalo (tagai i le3 Nifae 18:15, 20–21; MF&F 10:5), ma le tausiga o le Upu o le Poto (tagai i leMF&F 89:18–21).
Ua poloaiina foi i tatou ia avea e faapei o lo tatou Tama Faalelagi ma Lona Alo, o Iesu Keriso, i o tatou manao, mafaufauga, upu, ma faatinoga (tagai i le3 Nifae 12:48). Ua tuuina mai e le Alii ia i tatou o upumoni e faavavau, po o mataupu faavae e fesoasoani e pulea ai a tatou faaiuga ma faatinoga. O nei mataupu faavae e taitai ai i tatou e ola e faapei o le Faaola ma maua ai Ana faamanuiaga folafolaina.
Mau e faatatau i ai: Iakopo 1:5–6; 2 Nifae 32:8–9; Mosaea 4:3; Alema 37:35; MF&F 82:8–10; 105:5; 121:36; 130:18–19; 138:4


text:
SAILI SE FAIAOGA AU TA’ITO’A 7 ATUNU’U
O le aoauli ananafi na anata faia ai le faatalatalanoaina o le avanoa Faiaoga mo le au ta’ito’a 7 a le atunuu, le Talavalu, mo se tasi e avea ma faiaoga o le au fili a le atunuu i le taamilosaga ta’ito’a 7 a le Pasefika, lea ua faamoemoe e faia i Ausetalia i le masina o Aokuso o le tausaga nei.
I se faatalatalanoaga ma le Failautusi a le Iuni Lakapi a le atunuu ia Falefata Moli Lemana sa ia taua ai e faapea, e 5 tusi talosaga ua taunuu atu i le laulauafono a le Iuni, ma o le aoauli ananafi na amata faia ai le faatalatalanoaina o nei avanoa.
O nisi o manatu o loo tuu fesili ai le atunuu, pe o faasalalau i fafo le avanoa mo se faiaoga a le au taitoa 7.
“E le o faasalalauina i fafo le sailiina o se faiaoga mo le au ta’ito’a 7 a le atunuu, ae o loo saili mai lava i faiaoga o kalapu eseese i le atunuu se tasi e avea ma faiaoga atoa ai ma se faiaaoga lagolago,” o le saunoaga lea a Falefata.
O le susuga Tommy Elisara, lea o loo avea nei ma faiaoga o le kalapu lakapi a Avele Old boys sa avea ma faiaoga a le Talavalu ina ua masi’i atu la tatou au i le taamilosaga taitoa 7 a le Pasefika lea na faia i Apia ia Oketopa 2011.
O le ulua’i taamilosaga taitoa 7 lea a le Pasefika (Oceania Sevens Champion) ua masi’i atu i ai se au fili a Amerika Samoa, ma tatou mauaina ai le tulaga #6 mai au e 10 sa tausinio i lea taamilosaga.
Ua i ai le faamoemoe o le Iuni Lakapi e tatau ona oo atu i le aso Gafua o le vaiaso fou ua maea le sailiga o loo faia ae faalauiloa ai loa se tasi o le a ia mauaina lenei tulaga taua.
O le galuega o le faiaoga mo le au taitoa 7 e le o se galuega faigofie e pei ona saunoa le afioga Lilomaiava Taufusi Salesa, o se tasi sa avea ma sui o le au lakapi a le Manu Samoa mo le tele o tausaga, ae o ia foi le ulua’i faiaoga a le au taitoa 7 a Samoa na aumaia le Ipu autu o le taamilosaga taitoa 7 a Hong Kong i Samoa, ina ua manumalo le au sa faiaoga ai i le taamilosaga o le 1993.
I le tele ai o le tomai ma le silafia ua maua e Lilomaiava i lenei taaloga ma le galuega faa faiaoga, sa ia taua ai i le Samoa News e faapea, o le avea ma faiaoga e le o se galuega faigofie, ae o se galuega e manaomia le tuu atoatoa i ai o le mafaufau o se tasi ua filifilia ina ia manuia ma i’u lelei taumafaiga a lana au.
“E faamoemoe le lelei o le au i le faiaoga, o ia na te tuuina atu auala ma metotia eseese e faalagolago i ai gaioiga a le au, o ia foi na te faia fesuiaiga i tama taaalo i le taimi o loo vevesi ai le taaloga, ina ia iloa poo ai ua tatau ona alu i totonu a’o ai ua tatau ona malolo mai tua,” o le saunoaga lea a Lilomaiava.
O Lilomaiava, o Stan Toomalatai atoa ai ma Papalii Avia Tulou, o nisi ia o sui o le Iuni Lakapi a Samoa (SRU) na malaga faapitoa mai mo le faatinoina o aoaoga mo faiaoga ma laufali lea sa faataunuu i le vaiaso na tea nei, atoa ai ma le tuuina atu o ni a latou fautuaga i le tau sailiina o se au fili taitoa 7 a le atunuu.
Saunoa Lilomaiava e faapea, o le toatele lava o alii faiaoga ia o loo taitaia maia kalapu eseese i le atunuu, o nisi sa avea ma tagata taaalo muamua, ua malamalama i tulafono o le taaloga, ua iloa foi metotia ma auala e faatino ai le taaloga.
E i ai le talitonuga o Lilomaiava, o le tausaga lenei o le a sii ai le tulaga o le au a Amerika Samoa pe a fuafua atu i le maualuga lea ua i ai le faatinoina o le taaloga e tama taaalo.
“Feololo lava ni nai vaega e manaomia le fesoasoani i ai o le faiaoga i tama taaalo, e oo foi i au kalapu, e tatau ona matua tino u faiaoga e faaleleia a latou tama taaalo ma au taitasi, ina ia faafaigofie ai foi le galuega a le faiaoga mo le au fili pe afai e maea ona sailia ma faamautu mai e le Iuni,” o le saunoaga lea a Lilomaiava.
O nisi o fautuaga laiti na mafai ona momoli mai e Lilomaiava i le maea ai o uluai taaloga e saili ai se au i le amataga o le vaiaso nei, sa ia faamanino ai i tama taalo le tatau lea ona faaaoga le mafaufau i taimi uma o le taaloga, ma ia to’a foi le mafaufau o le tama taalo e faaaoga ai le polo.
O loo i ai le fuafuaga a le Iuni e tatau ona oo atu i le vaiaso fou ua mautu le filifiliga o le au fili a le atunuu, ma amata tuu faatasi loa mo ana tapenaga aua le faamoemoe e pei ona sauniuni atu i ai.


text:
Lolo ma Lemanu tofi kovana ma le lutena kovana
LOLO: O le tatou manumalo e mo tagata uma o Amerika Samoa
FAOA: Ia malolo faatamali’i, e toe oso fo’i le la
O lagona o le fiafia ma le faamalieina na faalogoina i le nofoaga autu a le paga a Lolo Matalasi Moliga ma Lemanu Sialega Peleti Mauga i Matu’u i le po anapo, ina ua tuuina mai le faaiuga e le aloaia o le faiga palota e sailia ai se Kovana Sili ma le Lutena Kovana, e manumalo le la paga i le paga a Faoa Aitofele Sunia ma Taufetee John Faumuina.
Mai le aofai o tagata sa palota mo le ‘run off’ e to’a 12,553, o le to’a 6,645 na palota ia Lolo ma Lemanu, tusa lea o le 52.9% o le aofai o tagata palota, ae o le toa 5,908 na palota mo Faoa ma Taufete’e, tusa lea o le 47.1% o tagata palota.
O se tauvaga na vaaia ai le tinou o taitai komiti ma a latou komiti i afioaga taitasi, i le sailiina lea o palota mo a latou itu, peitai o le upu e fai i faigamea i le tai, “e le mua uma ni va’a”.
Ae ui i lagona o le fiafia ma le faaeaina i tagata uma sa latou lagolagoina le faamoemoe o Lolo ma Lemanu, peitai na saunoa le tofa Lolo e faapea, o le latou manumalo, e le mo le komiti poo sui tauva, ae mo tagata uma o Amerika Samoa.
“O la tatou manumalo i le po nei, e le mo le komiti ma taitai komiti poo se isi lava sa lagolagoina lenei faamoemoe, ae o le manumalo mo tagata uma o Amerika Samoa,” o le saunoaga lea a Lolo.
Saunoa Lolo, ina ua faatoa amata mai lenei faamoemoe, sa tai alalo pea lava le i’a a le komiti ma taitai komiti, ae tuu atu i le Atua le faamoemoe ina ia faasino mai lona finagalo, peitai o lea ua tali le Atua e ala i le finagalo o le atunuu, o le viiga foi lea e toe fo’i atu i le Atua.
O le te’a laititi o le itula e 8:00 i le po anapo na faalauiloa aloaia ai loa le faaiuga e le aloaia o le palota, ua manumalo le paga a Lolo ma Lemanu.
O le taimi lea na vaaia ai le alalaga i luga o tagata sa tumutumu i le nofoaga autu o le paga a Lolo ma Lemanu i Matuu.
O foliga foi o le fiafia na vaaia i fofoga o le tofa i le tootoo ia Lolo ma lona tausi, faapea ai fofoga o le afioga i le alii Senatoa ia Lemanu ma lona faletua.
O upu o le faamalo ma le faafetai na tau fai momoli e soo se tasi na auai, ao fusi atu ma faafeiloai atu le toatele sa i ai i le tofa Lolo faapea ai ma Lemanu.
O nisi e fetagisi, o isi e alalaga fiafia ae o isi foi e le mapu le faatalofa ma le faafetai i sui uma sa auai mo le lagolagoina o lenei faamoemoe.
“Malo Lolo le onosa’i, sauni laia e tau le taua ua filifilia i ai oulua ma Lemanu e le Atua,” o upu ia na tuu mumusu atu ai se tina matua lava ao ia fusi ma faafeiloa’i atu i le tofa Lolo ma ona loimaga.
Ina ua maea ona feiloai atu Lolo ma Lemanu i le aofia uma sa auai i le po anapo, ona sosoo ai loa ma se sauniga lotu na taitaia e le susuga Rev. Asiata, o le feagaiga a le Ekalesia EFKAS i Matu’u, lea na ia faamamafaina ai le filifilia o Tavita e fai ma tupu o Isaraelu.
Saunoa Rev. Asiata, e ui i le faatauvaa o Tavita ma le amanaia e Saulo ma le nuu, peitai na filifilia lava o ia e le Atua e fai ma tupu o lona nuu.
Na saunoa faafetai Lolo i isi paga ia na le manuia la latou taumafai i le uluai taamilosaga o lenei faamoemoe, ma latou liliu atu ai loa e lagolago i laua ma Lemanu, e pei o le afioga i le Aloalii ia Afoa Moega Lutu ma le tofa ia Le’i Sonny Thompson; o le faletua ia Dr. Salu Hunkin-Finau ma le susuga ia Iuniasolua Savusa; faapea ai le susuga ia Timothy Jones ma le susuga ia Tuika Tuika.
“Faafetai atu ia te outou i lo outou lagolagoina o lenei faamoemoe, o lo tatou tutu faatasi lea mo le faia o ni suiga, ou te tatalo atu, o maia laia ina tatou alo e fai suiga na mafua ai ona tataou tutu faatasi e lagolago lenei faamoemoe,” o le saunoaga faafetai lea a Lolo i paga e toatolu ia na liliu atu e lagolago lo la faamoemoe.
“Faafetai atu i la lagolago mai, o la outou pule lea.”
MALOLO A LE TAMALI’I
Ae ui ua le a’e manuia le faamoemoe o le afioga ia Faoa ma le tofa ia Taufete’e, peitai e talitonu Faoa, e toe oso foi le la i tulaga o sailiga tofi a le atunuu.
Na momoli faapitoa le faafetai a Faoa ma Taiufetee ia i latou uma sa lagolagoina lo la faamoemoe, uo ma aiga, o le atunuu ae faapea ai komiti ma taitai komiti.
“Aua tatou te faanoanoa aua o le finagalo lea o le Atua i le itu le la ua manumalo, ia tatou malolo faatamalii ma ia tatou loto tetele e toe oso foi le la,” o le saunoaga lea a Faoa.
Saunoa Faoa, o le tofi Kovana ma le Lutena Kovana, o le tofi a le atunuu, o lea foi la ua fai le filifiliga a le atunuu mo ona taitai i le lumanai.
Ae i le saunoaga a Taufetee sa ia fautuaina ai i latou uma sa lagolagoina lo la faamoemoe, i aiga, uo, le atunuu ma komiti taitasi, ina ia fai malu pea le faiva ma ia maua le loto maualalo.
O lana tatalo, o le a latou tapuaia faiva o le itu manumalo ma tulimata’i suiga ua latou folafola o le a latou faia i le atunuu
LEAI NI FAALAVELAVE MATUIA NA TUTUPU
E leai ma se faalavelave matuia na ripotia mai e le Ofisa o Leoleo i le aso atoa o le sailiga tofi a le atunuu i le aso ananafi.
Na tapunia foi le faatauina atu o le ava malosi mai pisinisi uma i le atunuu, mai le 6:00 i le taeao e oo atu i le 6:00 i le afiafi.
O le tolu ai lea o tausaga palota sosoo ao sailia le tofi kovana ma le lutena kovana a le atunuu o faia pea le ‘run off’, ina ua le mafai ona i ai se paga e ausia pasene e agavaa ai i le manumalo i le taimi o le palotaga muamua.
E le gata sa faia le ‘run off’ i le palotaga o le 2008 ae sa fai foi i le palotaga o le 2004 e pei ona taua i faamaumauga a le Ofisa Palota.
O le ‘run off’ i le palota o le 2004 na manumalo mai ai le faiga malo a Togiola ma Ipulai, lea foi na la toe manumalo i le ‘run off’ o le palota i le 2008.
I le ‘run off’ ia Novema 14, 2004, na tauva ai le paga a Togiola/Ipulasi ma le paga a le afioga i le Aloalii ia Afoa Moega Lutu ma Taeaoafua Meki Solomona i se tauvaga finau, peita’i i le faaiuga, na manumalo ai le paga a Togiola/Ipulai i pasene o palota na o la mauaina e 55.7%, ae o le paga a Afoa/Taeaoafua na o la maua pasene o palota e 44.3%
I le ‘run off’ ia Novema 14, 2008, na toe tauva ai foi le paga a Togiola/Ipulasi ma le paga a Utu Abe Malae ma Nua Mailo Saoluaga i se tauvaga finau, peitai i le faaiuga o le palota na toe manumalo ai le paga a Togiola/Ipulai i palota e 6,590, tusa lea o le 53.45%, ae maua e le paga a Utu/Nua palota e 5,084, tusa lea o le 43.55% o tagata sa palota.
I le palota o le tausaga lenei, e toa 6 sa tauva i le palota o le aso 6 Novema, na tula’i mai ai le paga a Faoa/Taufetee ma Lolo/Lemanu e pito maualuga a la palota na maua, i le aofai e 4,320 mo Faoa/Taufetee ae 4,377 mo Lolo/Lemanu.
O isi paga e 4 e le’i faamanuiaina i le tauvaga e aofia ai Afoa Moega Lutu ma lana paga o Le’i Sonny Thompson, lea sa la mauaina palota e 2,485; o Dr. Salu Hunkin-Finau ma lana paga o Iuniasolua Savusa i palota e 873 sa la maua; o Save Liuato Tuitele ma lana paga o Tofoitaufa Sandra King-Young sa la maua palota e 754; ma le paga a Timothy Jones ma lana paga o Tuika Tuika sa la maua palota e 165.
E 7 aso lea ua taoto atu ai le faaiuga le aloaia lenei a le Ofisa o Palota, ona faatoa tuuina mai ai loa lea o le latou faaiuga aloaia e tusa ai o lenei faamoemoe.
Ia manuia le agai atu o Amerika Samoa ma lana faigamalo fou i le isi tausaga o lo o lumana’i atu.


text:
Fuafua ma se Faamoemoega
Fesili atu
Fai ni fesili e iloa ai manaoga ma mea e fiafia i ai.Faamatalaga
Fautua
Fefautuaai faatasi e uiga i le auala e fetaiai ai ma manaoga ma mea e fiafia i ai.Faamatalaga
Fuafua
Fuafua ni gaoioiga e faatatau i la outou talanoaga.Fatu Sau Oe Lava Ia
Fou
- Faaopoopo i le Fuafuaga
Faaaliga taleni
Fuafua se faaaliga taleni a le uarota po o le autalavou.
- Faaopoopo i le Fuafuaga
Asiasi atu i se nofoaga faigaluega
Aoao mai matua po o nisi tagata matutua e uiga i se nofoaga faigaluega.
E i ai se manatu lelei mo se gaoioiga?Faasoa atu
Vaega o Gaoioiga
Auauna atu21
Galuega Faafaifeautalai15
Matafaioi o le Lumanai21
Malumalu ma Talafaasolopito o Aiga9
Fesootaiga ma Fegalegaleaiga22
Taaloga, Tolauapiga, ma Fafo13
Ata, Musika, ma Siva17
Malosi Faaleagaga17
Soifua Maloloina Faaletino12
Gaoioiga Faalesiteki ma Siteki e Tele ua Tuufaatasi21


text:
Siamupini lava le ulu o le Ma’afala
O le faalauiloa o ituaiga auala eseese e mafai ona faaaoga i ai le fua o le laau o le ulu, o se tasi lea o autu o le fonotaga i le va o Samoa e lua e pei ona i ai le ‘Ulu Summit’, lea na amata i le taeao ananafi i le “Tauese P.F. Sunia Ocean Center” i Utulei ma le faamoemoe, e faamaea i le aso i le faalauiloaina o taumafa eseese e mafai ona gaosi mai i le ulu, i le maketi fou i Fagatogo.
O lenei fonotaga e le gata o lo o faatasi mai ai sui o le Ofisa o Faatoaga i Samoa ma Amerika Samoa nei, ae o lo o aofia ai foi ma i latou ua i ai le agavaa faapitoa i le faalauiloaina o le aoga o le fua o le ulu mai atunuu eseese o le lalolagi e pei o Amerika, Hawaii ma Niu Sila.
O se sauniga lotu puupuu na taitaia e le susuga Rev. Iasepi Ulu o le Ekalesia EFKAS mai Fagatogo na amataina ai lenei faamoemoe, sosoo ai ma le saunoaga faafeiloai a le alii kovana sili ia Togiola Tulafono, ae faaiu i le talifuaitau mai a le afioga i le Sui Palemia o le malo o Samoa ia Fonotoe Nuafesili Pierre Lauofo, o ia foi lea o lo o taitaia maia le aumalaga mai Samoa.
O le ulu, o se tasi o taumafa e sili atu ona tele lona aoga i le tino o le tagata, ma ua molimauina foi le tele o atunuu o le Pasefika o lo o ola ai lenei laau e aofia ai ma Samoa, le tupuaga o le laau o le ‘Ulu Ma’afala’ lea ua 14 atunuu eseese o le lalolagi ua mafai ona faasoa atu i ai talu mai le tausaga na te’a nei.
I se vaega o le saunoaga a le alii kovana sa ia saunoa ai e faapea, o le laau o le ulu, e le o se laau e tau toto i Samoa, ae o le laau ua augatupulaga ma isi tupulaga o ola pea ma tuu faasolo mai pea mo tagata Samoa.
Ae i le saunoaga a le afioga i le Sui Palemia ia Fonotoe sa ia taua ai e faapea, o le taua o lenei mafutaga, ua mafai ai ona tutu faatasi Samoa e lua e fetufaa’i metotia eseese e faaaoga i ai le fua o le ulu o lo o taatele i ona laufanua.
Na faafetaia e Fonotoe le avanoa ua mafai ai ona faataunuuina lenei faamoemoe, ua mafai ai ona luitau lagona o taitai o malo e lua e saili auala e maua ai fesoasoani mo ona tagata.
E silia i le 100 ituaiga ulu eseese ua mafai ona faamauina i atumotu o le Pasefika, peitai i suesuega sa faia ua manino ai, o le Ulu Maafala, o se tasi lea o ulu e ese le manaia o lona aano, ma ua mafai ai ona toto ma faasoa atu lenei ulu i atunuu eseese o le lalolagi ina ia toto ma aoga mo le lumana’i.
Lewis Wolman will report in the English language on this story in future editions.


text:
Pe iai ea se ola i talaatu o le oti?
Fesili: Pe iai ea se ola i talaatu o le oti?
Tali: Pe iai ea se ola i talaatu o le oti? Fai mai le Tusi Paia, "O le tagata ua fanau mai i le fafine, ua saasaa ona aso, mona ua tumu i le atuatuavale. E tupu ae o ia e pei o le fuga, a e salaeseina; e mavae atu foi o ia e pei o le ata, ma ua le tumau....Afai e oti le tagata, e toe ola mai ea o ia" (Iopu 14:1-2, 14)?
E pei o Iopu, ua lu'itauina le toatele i lea fesili. O le a tonu le mea e tupu i le tagata pe a uma lona ola? E gata ai ea iina o tatou ola? Pe mata e faatusa o tatou ola o se faitotoa i le lalolagi e ulufafo ma toe ulufale mai ai se'ia oo ina 'ausia le tapulaa o le olaga e sili atu nai lo le muamua? Tatou te o uma ea i se nofoaga e tasi, pe eseese nofoaga tatou te o iai? Pe moni ea e iai se lagi ma seoli, pe na o se vaaiga faalemafaufau o loo tatou iai?
O loo ta'utino le Tusi Paia e le gata ina iai le ola pe 'a mavae lenei olaga, ae o loo iai fo'i le ola e faavavau e sili lona matagofie "O mea e le'i vaaia e mata, e le'i lagona foi e taliga, e le'i oo foi i le loto o se tagata, o mea ia ua saunia e le Atua mo i latou o e alofa ia te Ia" (I Korinito 2:9). O Iesu Keriso, le Atua na liu tino tagata, sa afio mai i le lalolagi ma tuulima mai ia te i tatou le mea alofa o le ola e faavavau. "A ua manu'a o Ia ona o a tatou solitulafono, ua momomo o Ia ona o a tatou amio leaga; o le aoaiga e filemu ai tatou sa i ona luga lea, o Ona faalavalava foi ua malolo ai tatou" (Isaia 53:5).
Na amoina e Iesu le faasalaga sa tatau ona o'o ia i tatou uma ma ua osia e Ia le taulaga i Lona lava tino mo i tatou. I le aso tolu, Na faamaonia ai Lona manumalo a'ia'i i le oti e ala i Lona toe tu mai nai le tuugamau, i la le Agaga atoa ma le tino. E 40 aso na toe nofo ai o Ia i lenei lalolagi ma sa molimauina e afe o tagata ae le'i o'o ina toe fo'i atu o Ia i Lona nofoalii i le lagi e faavavau. Fai mai Roma 4:25, "Na tuuina mai o Ia ona o a tatou agasala, ma toe faatuina mai ina ia ta'uamiotonuina ai i tatou."
E matua lelei lava faamaumauga uma o le toe tu mai o Keriso nai e ua oti. Na lu'itauina e le Aposetolo o Paulo niisi tagata ia latou tuufesili i e na molimau i le toe tu mai o Keriso ina ia faamaonia ai tusitusiga uma, ae ua leai lava se tasi e faasagatau i nei molimau. O le toe tu o Keriso o le maa tulimanu o loo 'autu ai le talitonuga faa-Kerisiano; ona ua toe tu Keriso lava Ia nai e ua oti, ua ia te i tatou foi lea faatuatua, tatou te toe tutu foi.
Ua apoapoai Paulo i Kerisiano anamua o e sa le talitonu i lea mea: "Afai foi ua tala'iina Keriso ua Ia toe tu mai nai e ua oti, pe faapefea ona fai mai o isi o outou, e leai se toe tu mai o e ua oti? A e afai e leai se toe tu mai o e ua oti, po ua le toe faatuina mai Keriso" (I Korinito 15:12-13).
O Keriso o le Ulua'i Fua o le seleselega e matua tele o i latou uma e toe tutu mai nai e ua oti. Na oo mai le oti i la le tino ona o le tagata e toatasi, o Atamu, o le ua tatou aiga uma iai. A o i latou uma ua toe fanau i le aiga o le Atua e ala i le faatuatua ia Iesu Keriso ua latou maua le ola fou (I Korinito 15:20-22). E faapei ona faatuina e le Atua le tino o le Alii o Iesu, na te toe faaatuina foi i tatou i le toe afio mai o Iesu (I Korinito 6:14).
E ui ina toe tutu uma i tatou i se taimi, tatou te le o faatasi i le lagi. E ta'itoatasi ma fai lana lava filifiliga i le taimi nei poo fea e alu iai i le ola e faavavau. Fai mai le Tusi Paia ua tofia mo tagata ina ia tasi lo latou oti, a e mulimuli ane o le faamasinoga (Eperu 9:27). O e ua amiotonu e ulufale i le ola e faavavau i le lagi, a o e le talitonu e nofosala i le faalumaina e faavavau, poo seoli foi (Mataio 25:46).
O Seoli, e le na o se nofoaga faalemafaufau, ae o se nofoaga moni lava e e pei o le lagi. Ae o se nofoaga e mau ai e amioletonu ma latou iloa ai le toasa o le Atua e faavavau, e leai se mea e gata mai ai. E faavavau foi ona latou faafeagai ma le faatama'ina o le mafaufau, o manatunatuga, o le faataugaina o le tino, o le faalumaina ma le ma, ma isi lava tulaga faapena.
Ua faatusaina seoli i se fafa, o le to e le gata (Luka 8:31; Faaaliga 9:1), o se lepa afi foi, ma le teio, e puapuagaina ai foi i latou o loo nonofo ai i le ao ma le po e faavavau faavavau lava (Faaaliga 20:10). E iai le tagiaue ma le lilivau o nifo i seoli, o lona uiga e tele le fatu'atia ma le ita (Mataio 13:42). O se nofoaga "e le mamate o latou ilo ma e le tineia foi le afi" (Mareko 9:48). E le fiafia lava le Atua "i le oti o le amio leaga, a ia liliu mai le amio leaga ai lona ala, ma ola ai" (Esekielu 33:11). Ae peita'i, Na te le avea faatagataotauaina i tatou; ae afai tatou te fulitua ia te Ia, ua leai se mea Na te toe mafaia na ona Ia faataunuuina le filifiliga a le tagata ua fai-o le ola lea e aunoa ma Ia.
O loo su'esu'eina i tatou o e ola i lenei lalolagi--ma e sauniuni ai foi mo mea e tutupu i le lumana'i. Mo e ua talitonu, o nei lava o loo ola ai i latou e faavavau i le mamalu o le Atua. E faapefea la ona tatou amiotonu ina ia talia ai lea ola e faavavau? E tasi lava le ala -- o le faatuatua ma le talitonu i le Alo o le Atua, o Iesu Keriso. Ua fetalai Iesu, "O a'u nei o le toe tu ma le ola; o le faatuatua mai ia te a'u, e ui lava ina oti, a e ola lava ia. O tagata ula uma o e faatuatua mai ia te A'u, e le oti lave e oo i le faavavau;" (Ioane 11:25-26).
O le meaalofa o le ola e faavavau e avanoa mo tagata uma, ae e ao ina ia tatou faafiti i mea o lenei lalolagi ma avea i tatou o taulaga ola mo le Atua. "O le faatuatua i le Alo, ua ia te ia le ola e faavavau; a o le le faatuatua i le Alo e le iloa e ia le ola, a o le toasa o le Atua o loo tumau lava i ona luga" (Ioane 3:36). E le toe iai se avanoa tatou te salamo ai i a tatou agasala pe a uma lenei olaga aua a tatou vaaia loa le Atua, ua i'u le taimi o filifiliga ae tau ina talitonu ia te Ia. O loo faatalitali mai o Ia ia i tatou ina ia ulu atu i le faatuatua ma alofa ia te Ia i le taimi lava lenei. Afai tatou te talia le maliu o Iesu Keriso o le tau lea o le tatou fulitua i le Atua, ona mautinoa lea le atoatoa o o tatou olaga i lenei lalolagi, ma le ola e faavavau i le mamalu o Keriso.
Afai ua e mana'o e talia nei lava Iesu Keriso e fai ma ou Faaola, vaai le tatalo faata'ita'i lea. Manatua, o lea tatalo poo se isi foi tatalo e le faaolaina ai oe. Ua ona o lou talitonu ia Keriso e faaolaina ai oe mai le agasala. O lea tatalo e mafai ona e faamatala ai i le Atua lou faatuatua ia te Ia atoa ma lau faafetai ia te Ia mo lou faaolataga. "Le Atua e, ua ou iloa ua ou agasala ia te oe ma ua tatau lava ia te a'u lo'u faasalaga. Ae ua avea e Iesu Keriso lo'u faasala ina ia ou magalo e ala i lo'u faatuatua ia te Ia. Ua ou fulitua nei ma a'u agasala ma tuuina atoa lo'u talitonuga ia te Ia mo lo'u faaolataga. Faafetai mo Lou alofa tunoa e matagofie atoa ma Lau faamagaloga -- o le meaalofa lea o le ola e faavavau! Amene!"
Ua fai sau filifiliga ma'oti mo Keriso ina ua e faitau malamalama i itulau nei? Afai o lea, asiasi i le "Ua ou talia Iesu i le Aso lenei" o loo iai i lalo.
Toe taga'i i le itulau ua faaliliuina i le gagana Samoa
Pe iai ea se ola i talaatu o le oti?


text:
Fa’asea nisi o le aufai va’a fagota tulafono fou USCG
Na taua e nisi o le aufai vaa fagota alia i le atunuu, lo latou teena o se tasi o suiga fou ua faamoemoe le vaega o le U.S Coast Guard e faaopoopo i le pasiaina o a latou vaa fagota, ona o suiga fou nei o le a faaee atu ai le isi avega mamafa i o latou tauau ao taumafai ai lenei atina’e mo latou aiga.
“E ui lava o ni suiga e taua mo le saogalemu, peita’i mo a’u o se suiga o le a fa’ae’e mai ai se isi avega mamafa i la’u tama’i pisinisi o loo tausi ai lo’u aiga ma saili ai tupe mo le manuia o la’u fanau,” o le saunoaga lea a le alii Anetone Uaealesi, o se tasi o fai vaa alia i le atunuu.
Na taua e Uaealesi e faapea, o suiga e pei ona faalauiloa mai e le U.S Coast Guard, e aofia ai le faamalosia lea o ni suiga mo vaa fagota uma e ova atu i le tai 3 maila le mamao e fagogota ai i fafo atu o le teritori, ina ia mautinoa e ausia e vaa fagota laiti nei le malosi ma le saogalemu e faatulagaina mo soo se vaa fagota.
“Talu lava ona avea a’u ma fai faiva i le ova ai ma le 20 tausaga e le’i tula’i mai lava se faaletonu i la’u va’a, e le’i tafea foi pe na maliu se tagata fai faiva i la’u vaa, lona uiga o faaopoopoga fou o le a foufou mai e ono avea ma itu e faalavelave ai i la’u taumafaiga,” o le isi lea ana molimau.
O le taimi nei, o loo taoto atu lava i le au fai vaa le faitalia e asiasia ai e le U.S Coast Guard a latou vaa ina ia mautinoa, o loo ausia tulaga saogalemu i luga o a latou vaa fagota, peitai e tuana’i loa le aso 16 Oketopa 2012, ona faamalosia loa lea ona asiasia e le U.S Coast Guard vaa fagota uma.
O le suiga fou e pei ona faalauiloa e le U.S Coast Guard, o se tasi lea o suiga ua faaopoopo i le tulafono fetarale, Coast Guard Authorization Act of 2010.
Afai ae amata faamalosia e le U.S Coast Guard suiga fou i a latou tulafono ae maua mulimuli ane o loo i ai vaa e le o usitaia ia suiga fou, o le a mafai ona tuuina atu i ai ni faasalaga i vaa nei, ma o iina lea e afua mai ai faasea a nisi o le aufai vaa fagota.
Ae i le molimau a le susuga Telea Amituana’i, o se alii fai faiva mai Tafuna e faapea, e ui e aoga suiga ua faalauiloa e le malo tele, peitai e ao foi ona vaavaai i le malolosi o loo i ai pisinisi a tagata fai faiva i le teritori, pe a faatusatusa i vaa fagota tetele.
“Ua masani lava tatou i Samoa i nai vaa alia nei e maua ai ni tupe e fesoasoani i o tatou aiga, e le pei o vaa fagota tetele ia ua vaaia i le taulaga, o loo toatele tagata fagogota o loo galulue ai i luga, e silia foi i le ta 2 masina o malaga fagota,” o le saunoaga lea a Amituana’i.
O le faasea a lea alii e faapea, e oo mai lava i le taimi nei e lei maua lava ni fesoasoani mo nisi o le aufai faiva na faaleagaina a latou vaa i le taimi o le galulolo ia Setema 2009, o le toatele foi o i latou sa faaalu lava a latou tupe e toe faaleleia ai a latou vaa ona o le naunau, pau lea o le auala o loo maua ai tupe e tausi ai o latou aiga.


text:
AISEA TO’ATELE AI TAGATA PALOTA MO FAIPULE AE ITIITI MO LE KOVANA?
O le faaiuga o le palota lautele a le atunuu lea na faatoa mae’a atu nei, ua lagalaga ai ni manatu ma fesili a le toatele o le au palota, i le mafuaaga e ala ai ona toatele atu tagata e palota i tofi faipule a ni isi o itumalo, nai lo tagata e palota i le tofi kovana poo le sui foi i Uosigitone.
O lea fesili na alia’e mai ina ua vaaia se tulaga ese i le palota a le Itumalo #15 a Tualauta, i le silia lea ma le 2,000 tagata palota e lei palota i le tofi kovana, ae na palota i le tofi faipule.
E tusa ai ma faaiuga o le palota mo le itumalo o Tualauta i le sailia o ni a latou tofi faipule mo le maota o sui i le Fono Faitulafono, o lo o taua ai le aofai e 4,734 o tagata sa palota mo le tofi faipule, ae na o le toa 2,411 na palota mo le kovana ma le lutena kovana, ona tulai mai ai lea o le eseesega tele e 2,323.
O le afioga i le alii faipule ia Larry Sanitoa lea ua toe manumalo mai i le isi nofoa o le itumalo, ae o Florance Saulo lea ua manumalo i le nofoia o lo o nofoia e le afioga Tapumanaia Galu Satele Jr.
O le isi eseesega sa maitauina lea i le palota a le Itumalo #14 o Alataua, e pei ona taua ai le toa 498 na palota mo le tofi faipule, ae toa 452 na palota mo le tofi kovana, tusa lea e 46 e toatele atu ai tagata sa palota mo le tofi faipule nai lo le tofi kovana ma le lutena kovana.
E le na o le pau lea o itumalo o lo o tulai mai ai lea tulaga, e pei ona maitauina i faamaumauga sa tuuina mai i le Ofisa o Palotaga i le po na mae’a ai le palota.
Na taua e ni isi o le au palota e faapea, o le mea lenei e tupu soo lava i tausaga palota uma, ae le iloa poo fea e mafua mai ai.
E le’i manuia taumafaiga a le Samoa News mo se avanoa i le Komesina o Palotaga, le afioga i le Maopu ia Soliai Tuipine Fuimaono, i sona finagalo e faamanino ai lenei mataupu, peitai na taua e se tasi o tamalii o le atunuu ua tele o tausaga o aafia i tulaga faatosina ma komiti a ni isi o sui tauva i tausaga ua mavae, o le isi mafuaga o le faafitauli lea, o ni isi o tagata e fiafia e palota mo le tofi faipule o le itumalo, ae a oo atu loa i le tofi kovana ma le lutena kovana e lei mautu sana faaiuga poo ai e palota i ai, ona te’i a lea ua musu e palota.
“O se faiga letatau lea faiga, e atagia ai atu le le manatu mamafa o tagatanuu i le aia tatau o lo o ia te i latou,” o le saunoaga lea a lea tamalii o le atunuu e lei finagalo e faailoa lona suafa.